url: =Dahna Pulakna: Mangpha Lia Niang Sian It (Dallas, TX) :: ZOMI DAILY\nposted on 11 April 2015 at 9:31 am Lomkholna: News, ZIUSA, Zomi\nMangpha Lia Niang Sian It\nTexas Gamkee, Dallas khuapi a teng, Zogam Tuikhal khua mi, Tawmging beh, Pa Kam Ngaih Thang leh Nu Nel Lam Niang (hong nusiakhin)-te tanu, Lia Lian Sian It (Itno) in March 30, 2015 ni in, lam-et hetlohpi in hong tuahsia a, mual hong liapsanta hi. Lia Itno in ahong nusiat laitak in kum (7) cingpan a, US gam sung ah khangkhia in gual aphabek hilo, mi tung atuang ding a kithawi Zomi tanu khat ahi hi. A innkuan un US gam a tunzawh uh asawtlo in a it mahmah a nu in, amah neulai mahmah hita leh mual hong liapsakkhin a, tu in, Lia Itno in a nu nung hong zuihsan ahih manin, nakpi takin kikhasia a, kidah mahmah hi. Hehpih huai kisa mahmah a, hibang thupiang pen lamdang kisa mahmah hi.\nLia Niang Sian It in mual hong liapsan manin adah akap a om, a Pa leh a Nu (a nukik) a kipan a innkuanpih sanggamte, meeltheih tanaute, khuapih tuipihte, pawlpi mipihte leh Zomi Innkuan Dallas kipawlna pawlmite tawh akibang in Zomi Innkuan USA Executive Committee pawlzong kidah mahmah hi.\nLia Itno pen American naupangte mahtawh a kibangin a teitang, a pilvang mahmah numeino khat hi a, a sangkahna a kipan pawlpi sung leh akiim apaam in a it, a pahtak mahmah, a lam-et huai naupang khat ahi hi. A Nu tawh khualak vakin kongzing akan laitak in a tuahsia hi a, a Nu in liamma tawh zato ah hong dampihlai himah leh Lia Itno pen abawlpa Pasian in a hun cingsakta ahih manin leitung mihingte in ngaihsuthak kisa a lungleng khuangai in ki-om hi. Tu kum Zomi Nam Ni muakna pawi ahzong laam lakin Minam Ni amuak tanu khat ahi hi.\nLia Itno tawh hun nunung pen April 11, 205 (Saturday) ni in ZCC Pawlpi innteekna tawh Dallas khuapi a om Park Cities Baptist Church ah zing lam nai 10:00AM hun in kibawl ding a tua panin hanmual ah kikhata ding hi. Zomi Innkuan USA kipawlna in dahna lahna in hanmual ah Paakkual tawh kikha ding hi.\nPa Kam Ngaih Thang-te innkuan pen ZIUSA Genvai Thukhun apom Zomi Innkuan Dallas kipawlna Pawlmi Innkuan\nkician khat ahih manun Zomi Innkuan USA kipawlna in Lia Niang Sian It luang phamna/vuina ding sumtang $10,000 (Dollar Tul Sawm) kipiakhia ding hi. Hih sumte Dallas leh Fort Worth khuapi a om ZIUSA kipawlna Makaite in innteek bangkua tung ah piakhia ding uhhi.\nLia Niang Sian It hong nusiatna hangin adah akap lungleng khuangai a om laizom u leh nau, nu leh pa, lawm leh gual khempeuh anungta Pasian in hong hehnem henla, adamlai teng cidam takin nisim mabante ah thupha leh thathak tawh a kalsuankik zo dingin hong siamhen ci-in thu ka ngen uhhi.\nPrevious: ZYA pan thupu lakna\nNext: ZAM Thupuak :: 12 April 2015


timestamp: atn

url: =ZAM Thupuak :: 31 Dec 2017 (Zomi te mailam kalsuan zia ding) :: ZOMI DAILY\nposted on 30 December 2017 at 10:39 am Lomkholna: Malaysia, News, Refugee, ZAM, Zomi\nZOMI TE MAILAM KALSUAN ZIA DING\nLeitungbupa kikhen aa a om kong it Zomi khempeuh aw, I biak Pasian kiang panin daihna le lawhcinna thuphate note tungah a thakin hong tungkim ciat tahen! Nunglam-a kong hawmkhiatsa mah bangin kumsim-in November kha Nipi Nunung pen GZA Lungdamkoh Ni ci-in i ciamtehsa hi-a, tukum-in zong November 25, 2012 ni-in na omomna tek uh leh na Pawlpi tektek uah, GZA phawkin Zomibup tunga Pasian’ hong bawlsa na lam dangte lungdamkoh kawmin mailam aa Zomibup ading thupha na na ngetna dingun kong zasak phapha hi. Tutung-in “ZOMITE’ MAILAM KALSUANZIA DING” cih thulu tawh nial ding hilo, zuih dingin thu pawlkhat kong genbeh nuam hi.\nZomi khempeuh in i omna tektek-ah Pasian nusia lo-in Pasian mah i beel tentan ding hi. I muangngam ding hi. Tua bang ka cih ciangin Zomite pen Khristian Lungdamna Thu (Gospel) hong tunzawh 2010–in kum (100) cingta hi-a, Zomi a tamzaw pi Khristian i hihi. Khristian-te in i biak Pasian mah i minam kalsuanna-ah bulsak ni. Tua bangmah-in Khristian ahi lo, biakna dangdang abia Zomi khempeuh in zong ei’ biak i Pasian tekmah bulphuh venvan-in nungta dih ni. Pasian in ei Zomite hong paai lo ding hi.\nZomi khempeuh in koilai koilai-ah omta lehang, i minam khualin i nungta ding hi. A beisa hun-ah hong khenthei, mimal vai, pau-le-haam awsuah, teenna mual-le-guam, i omna Pawlpi (denomination) te aa kipan thu tuamtuamte bulphuh-in i minam a huampi-in i ngaihsun kha kei hi. Tu-in i thungaihsutna le i kampau i muukpau, i laigelhnate khempeuh-ah hih thu in ka minam a phungvuh ding hiam?, ahih keileh a vulsak zaw ding hiam? cih ngaihsun kawmin piltak le ciimtak-in i minam khual ni. Tua i minam khualna in minamdangte muhdahna, suksiat nopna leh paampaih nopna hikei tahen! Zomi kici lo peuh i gal i sak khak leh, i gal ding hong tam lua mahmah dinga, i pualah kik ding hi. I minam i khual mah bangin Pasian’ bawlsa minam dangte zong khualsiam ni!\nLeitungbup Zomite’ mailam hun ding khualna-in kum 100 cin Pawipi pan GZA kipankhia-a, ahi zongin a kipan tuung ahih manin i lam-et zahin ma telhzo nailo hi. Telhzo tase keileh, GZA bel mangkik, beikik nawnlo dinghi. A nunung penin American President khat ahi ngei Abraham Lincoln’ thugen tawh ka thu ka khup nuam hi. Amah pen a kiheeksuk, a kiheektohna a kipan a gamtatna khem peuh le a makaihnate ah uailua leh ziakai lua kisa ahih manin kigensiasia-a, ahi zongin amah in bel “Kei, ka lampai ka ol mahmah hangin, ka nungkik ngei kei hi” (I am a slow walker, but I never walk back) cihsan mai hi.\nPasian in Zomi mimal sim le i minambup tungah thupha guah bangin hong zusak henla, na omna munmun uah a thupha tawh hong tuamden tahen! Note hong it, Rev. Dr. S. Pau Khan En (GZA Makaipi) Note : Zomi Daily pan in kila kik ahihi.\n2017 kum sung hamsatna, dong tuakna tampi Pasian ompih na tawh I nawktan zo a, 2018 kum thak ah a lut ding I hi tahi. Malaysia leitang tungah om Zomi khempeuh 2018 kumthak sungah Topa’ ompihna, makaihna leh matutna hong tung tahen.\nZomi Cup 2018 SAZIAN KIPAI THEI TA HI\nMalaysia zomi Genvai Kipawlna (ZSM) 2018 a ding ki lut thei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipih te a panpih, a dah a kap hun ah a khitui a nulsak na hi gige hi. Hih ZSM ah member na lutna in nang a ding a pia na hikei a, panpih na a kisam te a panpih na hi zaw hi. 2017 sungin zong tu ciangciang Zomi pih te luang (22) lei ah I tuh theihna in nang leh kei I pankhopna hang ahih manin 2018 ah zong mapang khawm dingin kong zawn phapha uhhi.\nLeipi Baptist Church a sem Ngennung Khuami Even. Neng Lem Khup in Malaysia hong zin sungin Zomi te a it a veina tawh ZAM zum ah hong hawh in thapiakna leh thungetsakna hong nei a, kilungdam mahmah hi. Topa’n siapa hong zatsak semsem tahen.\n1. Pau Khawm Cin (Buanli) IPR\n2. Pum Sian Mang (Chanthagyi) IPR\n3. Kam Suan Mung (Vanglai) UKM\nContact : Sia Khuppi 011 3563 2059 Sm CiiCing 0111 282 8482\n1. Song Mun Thang 17. Cing Kim Lun\n2. Zi Lay Zihpa 18. Joseph Pau Zo Tuang\n3. Nelly Din 19. Kyu Kyu Myint\n4. Jimmy James 20. Khup Sian Siam\n5. Cin Sian Khai 21. Khen Lam Tuang\n6. Kim Nu 22. Samuel En No\n7. Cin Deih Kim 23. Lun Lam Nuam\n8. Thang Tung Khai 24. Niang Deih Cing\n9. Dim Ngaih Nian 25. Piang Sian Mung\n10. Thang Sian Biak Muan 26. Thawn Dei Cing\n11. Go Suan Khai 27. Ging Huai Nuam\n12. Cin Sian Muang 28. Dal Sian\n13. Suan Lian Cing 29. Hau Cing\n14. Dim Sian Deih Tung 30. Niangh Nem Tawi\n15. Biak Khai 31. Pau Van Kim\n16. Cing Zam Lun 32. Thang Lian Tung\nMERCHANTRADE PREPAID CARD TAWH KISAI\nMerchantrade prepaid card te tukum sung teng May Bank leh CIMB bank pan sum kithun thei nailo ding a, KL huam sung a MERCHANTRADE Center mun 38 bek ah thunsak phot in, a ki thun theih ciang hong kizasak kik ding hi. Na vengsung ah na kan unla, sum na thunsak un. Tua card pen Shopping Mall, Mydin, KK a kipan Online banking leh Visa card ATM counter pan kizang thei hi. KL MERCHANTRADE Center Kotarajay Mydin kiang (Khanmyint sailui tawh kimaingat innsan pi ah zong sum kithunsak thei hi.) (Theihding: Na bank card pen Haza bung tawh kibangin a lakkhia a baih hang a thukik hamsa mahmah cih phawk den in.)\nZOMI ANSAI THAK\nMalaysia khua laizang KL kuam sungah ZOMI ANSAI thak khat kihong hi. Hih ansai ah Zo ngeina Vaimin/gatam, bawngsung kua, buhman, meh nam tuamtuam, niangtui, moh cih bangin kingah hi. Ansai pen Shwe Kabar sai tung, Tedim sum khakna tawh kimai ngat pah in sumkhak kawmin sai ah zong hong bang hamtang un. Garb/Uber : Tedim sum khakna\nChinese Ansai Setapak\nKhasum-Rm1200. Nasep hun-Nai12 sung\nOffday-Kal1 1vei off. Omna pia-Anpia\nKlang Lama Sen Ansai\nMeh teh Mehgah zuakna\nNasep tawh kisai: Sia Khuppi – 016 3838 014, 01135632059\n1. Lian Za Khup (Tauleng) RM50\n2. Pa Nang Za Khup RM50\nZUM KIKHAK DING\nJANUARY 01, 2018 (NEW YEAR) ni ZAM kikhakding hi.\nJan 01, 2018 (Monday) New Year ni UNHCR kikhak ding.\nPrevious: New York meikatna ahang kitheita, naupang kum 3 aphapan khat meitawh kimawlmawl\nNext: Munkhai’nu tung’h lungdamkohna ~ Lengtong Pauno\nKammal kilawm pawlkhat (azom 23 Feb 2016)


url: =Topa ngak in ~ Lalmuana (Mizoram) :: ZOMI DAILY\nposted on 9 October 2018 at 7:43 pm Lomkholna: Biakna, News, Tdkhen\n1. Thu umte’ sungah leitung itna a om’leh Pasian in na sem theilo a, leitung nate i sihsanleh Pasian in na semlo theilo hi.\n2. Mo thak Ruth a lametna bei hitaleh, Betlehem dong a teeknu a zuisuak hi. A teeknu tungtawnin mihau Boaz tawh kitengin, a suan sung panin leitung honkhiapa Jesu hong piang hi.\n3. Haksatna a thuak teiteite’ tungah Pasian in Leithupha Vanthupha a pia hi. Haksatna a pelhte in ahihleh a vekin a taan hi.\n4. Jacob in a u-pa Esau’ min tawh thupha ngah-in, a u’ pianzia tungtawnin Innluah za a ngah mah bangin, i U Jesu’ min leh a zia tawh Leithupha leh Vangam i luah thei ding hi.\n5. Thawhkikna vangliatna in han suangpi a sawnkhiat mah bangin, Jesu Khris na sung panin tho sak lecin, na lungkhamna, na launa, na kihtak takte a sawnkhia mang ding hi.\n6. David in a kumpi puan suahkhia a, Siampi puan silhin Pasian a hopih ciangin, a zi a tate leh a neihsate a lakkik zawh mah bangin, ei zong i zi i tate leh i thupha khempeuh Satan’ khut sung pan i lakkik zawh na dingin, i silh lai (i milui)suahkhia-in, Siampi puan(Jesu Khris lungsim) silhin Pasian kiangah kiko leng, i zi i ta, i thuphate i lakik zo ding hi.\n7. Hunhoih sungin ‘Topa ngak in’ cih pen kisam lualo thei hi. Ahi zongin haksat hun ciangin Topa ngak manlo-a kipumpek ol mahmah leuleu hi. Hih guam sung pen a paisa misiangthote in zong a mukhial den uh hi.\n8. Pawlpimite cina i om ciangin, ‘Koi lai zato hoih pen, kua siavuan siam pen’ i cithei den hi. Pawlpi upa pawlkhat nangawn in, ‘Kua kha-mi pen’ kici lai hi. Lai Siangtho in, ‘Pawlpi upate sam hen’ cilel hi.\n9. Khris tawh sihkhopna pen nuntakna lakah a nuam pen ahi hi. Nei venvan takeileh lungmang ngeilo hi. A piangsakpa tawh omkhawm peuhleh a piangsak thei lai ahi hi.\n10. Lazaras a sihma-in Jesu kiangah ko man napi-in paipah lo a, a sihkhit ciangin a pai pan hi. Tua mah bangin i cihmawh kikonate a hun lai-in hong kidawnglo thei a, i lamet bei khitpek ciangin hong kipan pan thei hi. Tdkhen\nPrevious: Ih lai leh ih minam hihna ~ Mang Do Thang\nNext: Leilum khua ~ Zam Khen Mang


url: =Vondeih Kep Ding – 149 (Dimno’ Pa) :: ZOMI DAILY\nposted on 16 August 2018 at 4:23 pm Lomkholna: Article, Paukhankap\nTawngno, Tawngno aw, na pa in kong laikhakte ah laisim ding kong limgen mahmah hangin ken zong a simsim zo hituan peuhmah lo hing. Laibu 10 ka leina panin 3 khawng bek a vek in sim gai zo ding hing. Pawlkhat ka lei hangin kei adingin ka lei hi lo-in, no unau sim ding leh nidang ciang ih sim khop ding ci-in ka lei ngiat zong om hi.\nKa lunggulh lian pen ahih leh laisim manphatna thei-in, laibu sung panin pilna sin in, tua tawh nong khankhiat theih ding leh na dangdangte na siau sangin laibu sim na siau ding lunggulh penpen ing. Tua hang mah in zong laisim ding hong limgelh zek hi ing. Bang hanghiam cih leh a khangto mite in laisim a, laisim lo mi, laisim lo minam peuhmah khangto lo pah hi.\nKong genngeisa mah bangin tu laitak leitung a sumhau pente zongin lai nakpitak in simsim lai a, a laisim uh pen ei phak zawh ding hituak lo hi. Tua zah dongin mihauten laibu na sim ta zen uh hi. Laisim cih pen thu kaikawmkawm hipah hi.\nPension la khin Dr. Khin Mg Nyo –Ph.D zong khuata khat panin a khangkhia hi-a, college kah a kipan in library pai-in laibu kasim manin Ph.D ciang a tung zo hing,’ ci-in a thugenna khat ah a gen za ngei ing. Dr. Khin Mg Nyo –Ph.D pen na pa in ka deih mahmah kawlgam laigelh siamte lak ah khat hi-a, ka deih pen cileng zong khial kei mai ning. Tua manin ka khualzin ma hita leh ka khualzin khit hita leh ama laibu bawlte ka omom na panin lei theihna ding mun aom nak leh peel lo-in ka lei hamtang hi.\nKa cihsa mah bangin tuin zong ka sabuai tungah sim dinga library pan ka kawm bu 3, zingciang ka pick ding bu 2 leh a thak ka lei bu 2 om hi. Denciang koizaw sim ding cih a ngaihsunsun kawm hi ing.\nPrevious: Nupa ki muanmawhna thu ~ Job Cinpi\nNext: Indonesia gamsung ah kum 2 bekbek aphapan pasalno khatin nikhatin za tawn 40 teep, Coffee zong dawn


url: =Thupulakna: ZIUSA 2015 Kumcin Khawmpi Lawhcing Takin Kibawlzo :: ZOMI DAILY\nposted on 15 July 2015 at 8:55 am Lomkholna: News, ZIUSA, Zomi\nZomi Innkuan USA (ZIUSA) kipawlna in Thukhunpi leh Ngeina Dante zui in, July 3 & 4, 2015 (July 4th Week-end) nite, zingsang nai 9:00AM pan nitak nai 5:30PM hun sung tengin Oklahoma Gamkee, Tulsa khuapi a om, Gateway International Church (Rev. Suan Za Lian) biak-inn sung ah lawhcing takin kibawl hi. Khawmpi ah US gam sung a om Zomi Innkuan kipawlna tuamtuam pan Makaite, Tangmite leh ZIUSA kipawlna tha apia khuanu khuapa, sia siamate, u leh nau mimal vekpi (70) val nisim in kikah hi. ZIUSA Board Member (74) sung pan (44) kah ahih manin Khawmpi lawhcing mahmah hi.\nKhawmpi sung ah abeisa kum khat sung a ZIUSA kipawlna Maban kalsuannate pulakna leh kikupna hunte kizang masa hi. Tua ban-ah Zomi Innkuan kipawlna tuamtuam pan thusunte leh Executive Committee (EC) pawl thusunte kikupna kibawl a, Khawmpi akah mipi atam zaw thukimna tawh thu khensatnate kinei hi.\nKhawmpi sung ah mipi thukimna tawh Zomi-te ngeina puansilh nikten tawh kisai anuai a bangin thukhensatna kibawl hi.\n· Zomi Innkuan USA kipawlna in Puanlaisan, Tangciin, Tualpuan kici ngeina puante pen Pasal Puansilh ahi hi ci in kikipsak phakik (Re-affirm) hi.\n· Zomi Innkuan USA kipawlna in Puandum, Khephiau, Zonik leh Tualpuangial Numei Puan-ak cih ngeina puante pen Numei Puansilh ahi hi ci in kikipsak phakik hi.\nJuly 4, 2015 ni Khawmpi hun sung, sun hun in ZIUSA kipawlna kum (10) cin’na Pawi leh pawi muakna in Special Anniversary Luncheon limci mahmah khat picing takin kibawl hi. Pawi sung ah Khawmpi akah mipi khempeuh ban-ah, khua leh tui sung leh mun tuamtuam pan a hong pai Zomi Sia/Siamate, khuanu khuapate, abeisa hun a ZIUSA kipawlna Makaite mimal vekpi (100) val in pawi ankuang umkhawm hi. ZIUSA kipawlna Makai luite in kum (10) cin’na lungdamna thupha pulak uh a, ZIUSA kipawlna ahong piankhiatna leh lawhcinna tangthute kisuut hi.\nKumcin Khawmpi thukikupna a kizawhkhit ciangin Ngeina Dante tawh kituak in Kiteelpi Tanupawl vaihawmna tawh Kiteelpi picing takin kibawl a, ZIUSA kipawlna kum (2) sung makaih in a Mabante ah a madawk ding EC Pawl panmunlen Makai (15) kiteelkhia hi. (Kiteelpi Tanupawl in atuam in Thupulakna bawl uhhi)\nKhawmpi sung ah ZIUSA kipawlna kum (10) acin’na muakna in mipi tung pan Tedim Sangpi (State High School No. 1) Tan Sawm Sangnaupangte’ Tutphah Sabuai bawlna ding huhna sum kikaikhawm a, $3,100 val kingah hi.\nZomi Innkuan USA kipawlna in Kum (10) cin’na Khawmpi panin kiptak leh picing takin kumsawtpi dingtang in, gam leh minam, khua leh tui a’ding maban lianpite lawhcing takin apang zo semsem dingin anungta Pasian tung ah thu kingenkhawm hi.\nKumcin Khawmpi 2015\nPrevious: Nuclear Spent Fuel Bangcihding? ~ Hau Za Cin`\nNext: Dr. Chin Do Kham kiangpan kangah khanlawhna – Part 2


url: =Khang Tangthu Masa 11 | Siantongluan.net\nKhang Tangthu Masa 11\nKhang Tangthu Masa 11 |\nTua ciangin Israel mi khempeuh David kiang Hebron-ah hong kikhawm uh a, "En in, kote nangma guh leh nangma sa ka hi uh hi.\nA hun beisa, Saul kumpi ahih sung nangawnin Israel a kuankhiatpih leh a ciahpihpa nangmah na hi hi. Topa na Pasian in nangma kiangah, Nang pen ka mi Israel-te a cingpa na hi ding a, ka mi Israel-te tungah ulian na hi ding hi, hong ci hi," a ci uh hi.\nTua ahih ciangin Israel upate khempeuh kumpipa kiang Hebron-ah hong pai uh hi. Tua ciangin David in Topa mai Hebron-ah amaute tawh thuciamna khat bawl a, Samuel tung tawnin Topa thugen bangin amaute in Israel kumpi-in David sathau a nilh uh hi.\nTua ciangin Jebus mite a tenna, Jebus a kici Jerusalem-ah David leh Israel mi khempeuh hong pai uh hi.\nJebus-ah a teng mite in David kiangah, "Hih lai-ah nang nong pai kei ding hi," na ci uh hi. Ahi zongin David in David khuapi a kici Zion munmuanhuai a la hi.\nDavid in, "Jebus mite a va sim masa peuhpeuh pen ukpi leh ukpa hi ding hi," a ci hi. Tua ciangin Zeruiah tapa Joab kuanto masa ahih ciangin amah, ukpi a suak hi.\nTua ciangin munmuanhuaina sungah David teng hi. Tua ahih ciangin tua khua pen David khuapi kici hi.\nTua ciangin amah in Millo panin a kualin khuapi lam hi. Joab in khuapi sung a omlai mun teng puahkik hi.\nVanglian Topa in amah ompih ahih manin David a lian semsem hi.\nTu-in hihte pen Israel tawh kisai-in Topa thugen bangin amah kumpi-in a bawl dingin Israel khempeuh tawh ama kumpi gam sungah amah nakpi takin a huh David mi a thahat a ukpite ahi hi.\nDavid mi a thahatte a kiciamtehna: Hakmoni mi Jashobeam pen mi thumte a ukpi ahi hi. Amah in a teipi tawh mihing za thum do a, hun khat sungin that khin hi.\nTua ciangin a thahat mihing thumte lak panin amah a zompa pen Ahoh-te beh Dodo tapa Eleazar ahi hi.\nFilistia mite galsim dingin a kikaihkhop laitakun Pasdammim-ah David tawh a om hi. Tua lai-ah mangbuhham a dimna leitang khat om a, Filistia mite kiang panin mite tai hi.\nAhih hangin amah in tua leitang laizangah panmun la-in hu a, Filistia mite that hi. Tua ahih ciangin Topa in gualzawhna lianpi a pia hi.\nRefaim kuamah Filistia mite galkapte in giahphual a sat laitakun Adullam leihawm David kiang suangpi-ah ukpi sawmthumte sung panin mihing thum paisuk uh hi.\nTua hunin munmuanhuai sungah David om a, Filistia khuacingte Bethlehem-ah om uh hi.\nTua ciangin David in, "Kulhkongpi gei-a Bethlehem tuikhuk panin mi khat in tuidawn ding kei hong pia leh!" ci-in lunggulhna tawh a pau hi.\nTua ciangin a thahat mihing thumte in Filistia mite giahphual phulin kongpi gei-a om Bethlehem tuikhuk panin tui tawi uh a, a tui la-in David kiangah paipih uh hi. Ahih hangin David in tua tui dawnlo hi. Amah in Topa}-a dingin sung a,\n"Ka Pasian mai-ah hih bangin ka gamta het kei ding hi. Hih mihingte nuntakna sisan tui dawn ding ka hi hiam? Bang hang hiam cih leh amaute in a nuntakna uh khamin kei kiangah hong paipih uh hi," a ci hi. Tua ahih ciangin amah in a tui dawnlo hi. A thahat mi thumte in hih bangin na a sem uh ahi hi.\nTu-in Joab sanggampa Abishai pen sawmthumte lakah a ukpi ahi hi. Amah in a teipi tawh mihing za thum do-in amaute that a, mihing sawmthumte banah min khat ngah thuah hi.\nAmah pen mihing sawmthumte sung panin a minthang pen hi a, amaute a ukpa a suak hi; ahih hangin amah in mihing thumte ban nailo hi.\nJehoiada tapa Benaiah pen Kabzeel khuami gal a hang, na lianpite a sempa ahi hi. Amah in Moab galhang mi nih vatlum hi. Amah zong paisukin vuk a kiat ni khatin leihawm sunga om humpinelkai khat that hi.\nAmah in Egypt mi khat, a thagol, pi sagih leh alang a sang mi khat a that hi. Egypt-pa in a khutsungah siamgante siamlawngpi cia a pha teipi khat nei hi. Ahih hangin ciangkhut khat tawh ama kiangah Benaiah paisuk a, Egypt-pa khutsung panin a teipi sutkhia-in ama teipi mah tawh amah a that hi.\nJehoiada tapa Benaiah in hih nate sem a, a thahat mi sawmthumte banah min khat ngah thuah hi.\nMihing sawmthumte lakah amah minthang a, ahih hangin amah in mi thumte ban nailo hi. Tua ciangin David in amah a cingte a ukin a koih hi.\nGalkap lak panin a thahat mite pen Joab sanggampa Asahel, Bethlehem khuami Dodo tapa Elhanan,\nHarod khuami Shammoth, Pelon khuami Helez,\nTekoa khuami Ikkesh tapa Ira, Anathoth khuami Abiezer,\nHushah khuami Sibbekai, Ahoh-te beh Ilai,\nNetofah khuami Maharai, Netofah khuami Baanah tapa Heled,\nBenjamin mite sung panin Gibeah khuami Ribai tapa Ithai, Pirathon khuami Benaiah,\nGaash mualkuam mi Hurai, Betharabah khuami Abiel,\nBahurim khuami Azmaveth, Shaalbon khuami Eliahba,\nGizon khuami Hashem, Harar khuami Shagee tapa Jonathan,\nHarar khuami Sakhar tapa Ahiam, Ur tapa Elifal,\nMekherath khuami Hefer, Pelon khuami Ahijah,\nKarmel khuami Hezro, Ezbai tapa Naarai,\nNathan sanggampa Joel, Hagri tapa Mibhar,\nAmmon mi Zelek, Zeruiah tapa Joab galhiam puapa Beeroth khuami Naharai,\nIthri mi Ira leh Gareb,\nHit mi Uriah, Ahlai tapa Zabad,\nReuben mite makai khat ahi, Reuben mi Shiza tapa Adina, leh amah tawh mihing sawmthum,\nMaakah tapa Hanan, Mithni mi Joshafat,\nAshterath khuami Uzzia, Aroer khuami Hotham tapate Shama leh Jeiel,\nTiz khuami Shimri tapate Jediael leh Joha,\nMahavah khuami Eliel, Elnaam tapate Jeribai leh Joshaviah, Moab mi Ithmah,\nZobah khuami Eliel, Obed, leh Jaasiel ahi uh hi.\nTedim Lai Siangtho / Laibu: Khang Tangthu Masa 11


url: =Upna ih cih? What is faith? ~ Suangh Dal :: ZOMI DAILY\nposted on 10 June 2015 at 8:48 am Lomkholna: Article, Biakna, SuanghDal\nHih laikhak ii a laimu in hotkhiatna pen mihingte hanciamna tawh kingah ngiat lo a, Pasian hong hehpihna upna bek tawh a kingah letsong ahi hi (3: 26) cih thu ahi hi. Tua ahih leh upna ih cih bang ahi hiam?\nUpna ih cih pen a thupi mahmah ahi hi. Kuamah in upna lo tawh Pasian lungkim sak zo lo hi (Heb. 11: 6). Upna (Faith) cih le um (believe) cih tawh kisai Thuciam thak sungah 250 vei tuak bang kimu thei hi. Ahi zongin tua um, upna cih thu ah a tuamtuamin khiatna nei hi. Gentehna, Paul in diktang mi suah theihna pen Jesuh sungah upna hang bek hi ci (2: 16) hi. Mundangte leuleu ah dawite in zong Pasian’ Tapa Jesuh um hi ci (James 2: 19) hi.\nJames leuleu in upna tawh kisai-in Khatvei up a tawntunga kimang upna (the Faith once entrusted to the saints v.3) ci-in na gen hi. Upna thu pen a ki-umlah, a kinial nuam tawntung hi in, kibawl sia den ahih manin tua upna thu Christiante in ih sut phatphat kul ding hi. Upna ih cih hih bang hi veh aw ci-a ih thum ih gen ih hilh cian ding (apology/ apologetic) kisam mahmah ta hi hang. Paul gen upna pen a nungta upna hi a, tua a uppa Khrih nungta hi (2: 20).\nLai Siangtho sunga a kilamdang kammal upna tawh kisai zatdante\n(i) Lai Siangtho gen thumaan-thutak ih um hi. Christian biakna ih um hi (1: 23). Hih pen a kinial thei khol lo thumaan bulpite upna ciang bek hi.\n(ii) Khuak tawh upna gentehna Judah Laikhak 3na. Thumaan hi ci-a ih up thu pawlkhat om hi. Um. James 2: 19 ah hih dan upnate na gen hi. Gentehna Pasian khat bek om hi ci-in na um uh hi. You do well. Ahi zongin kikum taktak lehang a um lo uh hi zel hi. Dawite’n zong um lel hi. Mi tampitak in Singlamteh tungah kikhai lum Jesuh kici mi khat om hi, cih thu um uh hi. Ahi zongin tua upna pen upna maan taktak hi nai lo hi. Tua bang upna pen Kha Siangtho’ piak upna hi nai lo hi. Pianpih khuak tawh Pasian upna mikimin kinei hi. Ahi zongin tua pen hong honkhia zo upna (saving faith) hi nai lo hi.\n(iii) Lungsim lawpna ciangtawh upna pen kineihtawmpak upna (emotional faith) ahi hi. Tua in hong lawp sak, tha hong ngah sak, mi ih pahtak khat peuh tungah hong kinga sak hi. John 2:24 – Jesuh in an a khamtak a piak manin mite in um uh hi. Tua pen upna maan taktak hi nai lo hi. Tua ahi manin Jesuh in tawlkhat up pakna, khuak tawh upna (head knowledge) le emotional upna tawh kisai khaici vawhpa’ thugentehna tawh hong lak hi (Matt. 13: 20, 21).\n(iv) A thak Kha nuntakna pen piangthak mite bekin ngah a, tuate in Jesuh Khrih tungah upna le muanna bek tawh kinga lian uh hi. Tua pen upna maan ahi hi. Tua upna in a kimu thei lo Pasian thu muh theihna le tel theihna piang sak hi. Tua upna maan taktakte pen Pasian’ letsong ahi hi (Eph. 2: 8).\nUpna tawh kisai in a tunga, (ii) le (iii)na pen ci le sa upna bek ahi hi. Upna tawh kisai ih gen numbat (iv)na pen nuntak tawntungna hong ngah sak thu-ummite ngah Kha letsong hi a, Khrih tawh pumkhat hong suak sakin Pasian ciamteh dikna ong ngah sak upna ahi hi (John 17: 3). Hih upna in mawhna pan tankhia a, nahoih sep nuntakna ah tawsawn hi (James 2: 14-26). Itna (Gal.5:6) nei sak a, tua upna in thumanna nei sak hi (Rom. 1: 7). Evan. Suang Dal\nPrevious: Nuclear Radiation A Lauhhuaina ~ Hau Za Cin\nNext: Sihna… aw Sihna… ~ Zomi Quavadis


url: =Leitung mihing nam thum ~ Dr. Ngul Khan Pau :: ZOMI DAILY\nposted on 30 November 2014 at 12:53 pm Lomkholna: Article, Biakna, Ngulkhanpau\nLeitung mihing nam thum ~ Dr. Ngul Khan Pau (I Korin 2:14-3:1)\nZig Ziglar in a laibu You Can Reach The Top a cih sungah mihing lungsim puakzia (attitude) nam nga om hi ci-in na gelh hi. Tua nam ngate khat khit khat na en ni. Khatna, amah leh amah a ki-etzia (self-esteem) ci hi. Hih pen nang leh nang na ki-etzia leh ki-sa’nzia, manpha na kisakna leh mantawm na kisakna thu hi. Nihna, itna leh itzia tawh kisai thu hi (attitude of love). Midangte i muhzia leh itzia tawh kisai hi a, hih in zong i lungsim puakzia hong kimusak hi. Thumna, upna tawh kisai lungpuakzia (attitude of faith). Pasian na upna in midang na etzia hong kilamdangsak hi.\nLina, lametna tawh kisai lungpuakzia (attitude of hope). Hih in mailam i etzia tawh kisai hi. Lametna tawh nungta mite’ lungsim puakzia leh lametna nei lote kikal kigamla mahmah hi. Ngana, midangte maisakna tawh kisai lungpuakzia (attitude of forgiveness). Hih i gen ciangin a beisa hunte tawh kisai hi. Midangte’n nang tungah bang hiam hong cih manin tuni in vangik na puak hiam? Na maisak a tam leh na mailam a veng ding hi. Na maisak a tawm leh nang leh nang vangik a kiguan nahi hi. Mite mawhna maisak lecin na vanpuak hong kiam ding hi.\nI Lai Siangtho simna mun i et ciangin sawltak Paul in mihing nam thum na gen hi. Hih nam thum sungah mihing i hih leh kihelloh a pelmawh hi.\nI. LEITUNG MI (I Korin 2:14)\n‘Leitung mi’ i cih ciangin i pianpih mihinna, Pasian thu tawh a nungta lo, leitung mihing ngeina bangin nungta cihna hi. Hih bang mite sungah mihing ngeina bangin mi hoih mahmah zong om a, mi sia mahmah zong om hi. Amau hoihna leh siatna tawh kisai loin amau sungah Pasian Kha Siangtho a ten ngei loh manin leitung mi kici hi. Hih bang leitung mi i cihte Lai Siangtho in hih bangin na gen hi.\nAmah siatna lam manawh mi hi: Leitung mi in mawhna lamnaih leh tua lampi tot ding mansa in om tawntung hi. Tua hi a, mawhna bawl pen ama adingin a haksa hi loin a pianpih lungsim puakzia tua mah hipah hi (Late 58:3, Isaiah 48:8, John 8:44, Efesa 2:3).\nAmah siatna lamah kikai, ki-uk hi (Efesa 2:1-13): Mawhna in sila bangin a talkaih, amau deihtelna zong nei thei nawn lo mi tampi om uh hi. Mawhna nangawn bawl zo nawn lo zah dawngin cimtaak napi’n ahih hangin nusia thei loin mawhna in kai koikoi hi. Hi bang mite mawhna sungah saltang bangin om uh a, Pasian sangin a teelzawk uh mawhna in gakcip hi.\nAmah khuamial sungah om hi (II Kor. 4:4, 1:18): Dawimangpa in mit mialna pia in sihna khukpi lam zuan veve mi tampi om hi. Mawhna a kihhuaizia zong mu loin mawhna hangin a tate tungah gimna tung nangawn mu thei lo papi tampi om hi. Innsung mial tampite hangin gamsung siatna piangsak khangnote khalam khuamuhna nei loin hong khangkhia uh hi. Nu leh pa khalam a mitmialna hangin a tate uh khuavak lampi hilh thei lo bek hi loin hih leitung nuntakna ah zong lampi lak thei lo uh hi. Tua mialna pen mialna lian mahmah ahi hi.\nAmah hell sunga dingin mawhpaihsa hi (Late 9:17): Sihna khukpi hell sunga dingin mawhpaihsa mite ahi uh hi. A siangtho Pasian kiangah mawhna tawh kitung thei lo ding a, mawh maisak mite bek tung ding hi. Hell khuk sung tun nadingin mawhna tampi bawl ding kisam lo a, mawh maisak nadingin hong kipia Pasian Tapa Jesu sang loin ama siansakna nialna hi. Hell khuk sung na tun leh Pasian mawhna hi loin nangma mawhna hang hi ding hi. A dam nading Pasian in hong vaihawmsaksa om napi na thupi simloh man hi ding hi.\nAmah kha thu-ah a sisa hi (Efesa 2:1): Mi tampi leitung nuntakna ah lawhcing mahmah napi’n khalam lamah a si uh hi. Naga ulian khat tawh ka kihona ka phawk hi. “Leitung sum leh pai tampi ka neih hangin bang hangin lungkim thei lo ka hi hiam?” hong ci hi. “Lungsim bawlpa’ om lohna pumpi ah lungkimna om thei lo hi” cih ama kiangah ka genpih hi. Khalam thu-ah a sisa, Pasian tawh kizopna nei lo mite pumpi ah a nuntak lai hangin a sisa na hi gige uh hi.\nII. KHA SIANGTHO NEI MI (I Korin 2:15-16)\nAmah Kha Siangtho sungah nungta hi (John 16:13, Galati 5:16): Topa Jesu, Gumpa leh Topa in i sa’n ciangin eite lungsim sungah Kha Siangtho hong teng hi (Gal. 4:6-7, Johan 1:12-13). Tua hangin lungdamna, mawhmaisak kitelna, midangte’ itna leh amau ading lunghihmawhna bang hong neisak hi. Tua bang lungdamna hangin laphuakte’n, “Vantung nopna ka lungsung hong dim hi,” cih ahi zongin, “Kikheel khin zota ing, ka pianthak ni a kipan,” ci-in amau lungdamna na gelh uh hi. Tua Kha Siangtho in thuman thutak a nungta dingin lunggulhna hong neisak a, nidangin zuau tawh a nungta mi zong tua nuntakna nusia dingin ngaihsutna pha hong neisak hi.\nAma’n Kha Siangtho tung panin sin (Job 23:12, Johan 14:16-17): Huhpa, lamlakpa Kha Siangtho in eite sungah hong tentak ciangin eima deihna mihing lui leh Topa Kha makaihna hangin mihing thak eite sungah hong om hi. Tua hangin Pasian thu duhna leh deihna kinei hi. Kha Siangtho ka nei cici napi’n Pasian thu duhna leh deihna a neih kei leh Topa Kha Siangtho tawh tengkhawm lo hizaw ding hi. Naungek piangtung in a nu leh pa tung panin thu leh la a sin bangin Kha Siangtho tung panin sin ding tampi i nei hi.\nNungzui masate’n leitung na lumlet zo uh cih thu i sim ciangin amau pilna leh siamna hang hi loin Topa Kha Siangtho vangliatna hang cih i thei hi. Tuni in i pulpitte panin Pasian vangliatna tawh thugen sangin leitung pilna tawh i gen tam manin i lungsimah ‘hoih mah ei’ cih tawh kiciah a, i nuntakna kilamdang tuan lo hi. Zaknop ding sangin nuntakpih ding thu i kisamzaw hi.\nAmah Kha Siangtho hangin suakta (Rom 12:2, II Kor. 3:17): Topa Kha Siangtho omna ah suahtakna om hi. Tua suahtakna pen ci leh sa deihna picinsakna dingin suahtakna hi loin Ama deihna picinsakna dingin suahtakna cih hizaw hi. Pumpi a suahtakna a om mah bangin kha leh lungsim ngaihsutna ah suahtakna om hi. Topa deihna bangin gamtat nopna bek hi nawn loin gamtat zawhna ding Topa Kha Siangtho in hong makaih hi. Mi a pianthak ciangin suahtakna nei hi cih i thei hi.\nMawhna kolpi panin suakta ahih manin tua suahtakna mawhna bawlna zang lo ding hi. Na hoih, gamtat hoih bawlzawh nadingin suakta cihna hi. Tua hangin galte itna, hong bawlsiate maisak zawhna, midang itna cih khawng Kha Siangtho hang ahi hi. Midangte it ding leh maisak dingin suakta cihna hi a, na maisak zawh het kei leh tua suahtakna a zang khin zo lo na hi ding hi.\nAmah Kha Siangtho tawh kidim (Efesa 5:18): Topa Kha Siangtho in hong luah bek hi loin amah tawh kidim ihih ding i kisam hi. A hawm in kuamah kinungta thei lo hi. Mi vaksuk vakto na muh leh amau zong a luah a kem om cihna hi. Tua hangin ei sunga om bangin kigamta ciat hi. Nupite’n nau hong pai ciangun a duh ngei loh uh ann peuh theigah peuh hong duh bangin Kha Siangtho in mi a dim ciangin a duh leh deih hong tuam hi. Kha Siangtho tawh kidim mite amau leh amau dim a hih lam uh a kitheih sangin midangte’n na theizaw uh hi. Bang hang hiam cih leh vangliatna, itna leh na lamdang khawngte amau nuntakna panin hong piang hi. Amau pianpih hi lo, a luah Kha vangliatna hang hi.\nIII. CI LEH SA LUNGSIM NEI MI (I Korin 3:1)\nAmah guallel nungta hi: Piangthak ahih hangin Khris in ama nuntakna ah thu a nei nawn lote pen lungkimna nei lo uh hi. Pasian thu leh la ah zong lunglut nawn loin leitung vai-ah a kizat uh hangin zong lungkimna nei tuanlo uh hi. Hih bang mite Laodicea pawlpi bangin lum lah lum lo, vot lah vot lo cih bang nuntakna hi. Pasian thu sungah nuam a sak lai uh a ngaihsut uh ciangin lunglenna a neih uh hangin tua nuntakna sungah lut kik ding ngaihsun zo lo uh hi.\nLeitung vai-ah kizang in a nuam sa bangin a om uh hangin amau lungsim tawngah lungkimna nei lo uh hi. Tua hangin gualzo nuntakna tung thei mahmah lo uh hi. Guallel nuntakna tawh nisim zang uh a, mawhna neucik zong zawh ding ngaihsun zo lo uh hi. “Hong thahatsakpa Khris hangin na khempeuh ka hih thei hi,” cih khawng a thu in a theih uh hangin a taktak in zang thei lo uh hi. Pasian thu in amau nuntakna mun ngah zo lo ahih manin a vangliatna zong mu lo uh hi.\nAmah Kha Siangtho huhna tawh gamta lo: Kha Siangtho in a luah hangin ama ci leh sa deihna tawh a gamta, Topa tungah a vai ap loin a nungta mi ahi hi. Hih bang mite’n khalam vai tel thei loin zong lunglut lo uh hi. Ama ngaihsutna mah thupi sak, amau thukhensatna mah ah kinga, Pasian kiang panin huhna kisam kisa lote ahi uh hi. Tua hangin vai khempeuh amau sai-in amau lungpilna bek tawh kimakaih a, amau nungzuih lungkimhuai lo hi.\nAhih hangin, amau leh amau kiphatphat in Topa tungah lungdamzia ding zong phawk in nei lo uh hi. Kha Siangtho tawh gamta lo ahih bangin a sep uh leh a gente uh ci leh sa vai mahmah hi. Pasian vangliatna muh ding zong lamen loin, tua bangin vangliatna zong tuhun ciangin om dingin tuat lo uh hi. Tua hangn na lamdang amau nuntakna ah muh nei lo uh hi.\nAmah Kha Siangtho tawh galdo khawmlo (Efesa 6:10-17): Ci leh sa lungsim tawh Lai Siangtho a sim manin khalam gal nei ahih lam zong kiphawk lo hi. Mit tawh muh theihte bek a om taktak in tuat a, mit tawh muh theih loh khempeuh a om loin tuat hi. Tua hangin dawi leh kau khawng Khristian hihma in om leh zong tuhun ciangin om dingin um lo hi. Tua bek hi loin khalam galdona zong Khristian i suahtu’ng bek a om dingin sang uh a, tuhun ciangin hih bang thu leh Lai Siangtho kituak loin ngaihsun uh hi. Ahi zongin Paul in khalam galdo ding kiciantakin hong hilh hi. Kha Siangtho huhna tawh do ding hi a, eima siamna leh khuak pilna tawh kido thei lo hi. Kha Siangtho namsau zat ding hi a, eima pilna namsau tawh bang mah phatuam lo hi.\nAmah mite’ tungah kinga (II Kor 3:2): Ci leh sa lungsim nei mite pen mite’ tungah kinga mahmah uh hi. Korin khua Khristiante zong Sawltak Paul tunga kinga pawl, Peter tunga kinga pawl leh Apollo tunga kinga pawl cih bangin na om uh hi. Mite etteh dingin zat ding hi a, upna taktak pen Khris tung bekah ngak ding hi. Hi bang mite’n amau pawlpi thupina leh siamnate peuh gen in nei-in Khris hoihna leh thupina lim gen lo uh hi. Mite’ a hat ciangin a hat bangin om uh a, mite a thanem ciangin amau na thanemzaw sem uh hi. Hih bang mite’n kiphatsakna in a makaite uh zang uh a, tua makaite hangin amau nangawn thupi in kingaihsun uh hi. Ci leh sa lungsim leh Kha Siangtho vai kilehbulh mahmah ahih lam na ngawn khentel thei lo uh hi.\nAma’n kikhenna piangsak (II Kor 3:3-7): Ci leh sa lungsim nei mite’n pawl khenna piangsak uh hi. Khris kumpi gam sangin amau pawlpi denomination gam thupizaw in ngaihsun uh ahih manin pawlpi mi tam nading hanciam in ahih hangin nungzuihna lamah a tam nading don kha vet lo uh hi. Mite tawh kikholh ding leh kipawl ding thupi in nei thei lo uh hi. Tua hangin kideidanna, kituam bawlna, siangthozaw kisakna, siamzaw kisakna, Pasian itzaw kisakna cihte nei thei uh hi. Midangte hansuah a thapiak sangin mite’ hoih lohna muzaw uh hi. Tua hangin ci leh sa lungsim nei kici hi.\nTopa Pasian in Kha Siangtho ukna lungsim a nei dingin hih thului a sim mi khempeuh tungah Ama thupha hong piata hen. Amen. Rev.Dr. J.M. Ngul Khan Pau\nPrevious: Thuthak Tomkimcing 29 Nov 2014\nNext: Ka theih tam Ka tel tawm


url: =US te Blacklist Hotel ah US Secretary of State John Kerry giak :: ZOMI DAILY\nUS te’n Blacklist sungah akoihpa neihsa Hotel mahah Kawlgam azinpak ahi US Secretary of State John Kerry tungloh phamawh ahih manin, tunkul giahkul ci citciat hi.\nAhang ahihleh Kawlgam ah sumnei mihau tepen galkap kumpi tawh akizom vive himawk a, tuabang mahin Kawlgam sung aom Hotel hoihnono te leh High Class Hotel tezong galkap kumpi tawh akipawlkhawm tebek in neizo uhhi.\nAbeisa kalsung in US Secretary of State John Kerry pen Kawlgam ah Southeast Asian Foreign Ministers ki muhkhopna ah akihel hi a, Naypyidaw atun ciangin Lake Garden Hotel ah tunghi. Hih Lake Garden Hotel neipa pen US kumpi in Blacklist sungah akoih ahi Max Myanmar Group te mihaupipa Tycoon Zaw Zaw ii neihsa Hotel ahihi.\nHihvai tawh kisai pawlkhat te’n John Kerry mawhsakna nei uh a, ahi zongin U.S. State Department Spokeswoman Jen Psaki in hihvai tawh kisai John Kerry mawhna, khialhna omlo hi ci’n Tuesday ni in genkhia hi.\nBanghanghiam cihleh Myanmar’s Foreign Ministry te’n Southeast Asian Foreign Ministers ah Delegation khempeuh Lake Garden Hotel ah tunding in nagel uh ahihman ahihi. ZD Sawltak\nPrevious: Bible Sunday kici ngei napi Bible Day kici ta ~ Sia Khoi Lam\nNext: Thuthak Tomkimcing 12 Aug 2014


url: =Zo ngam politician te thuthak pawl khat « Nikonghong\nHome » Politic » Zo ngam politician te thuthak pawl khat\nZo ngam politician te thuthak pawl khat\nPa Zo Zam le Ulian pawl khat Australia pai tu\n2010 ki tealna ah ngual zawna a nga, Pu Zo Zam le, MP pawl khat Australia ngam pai tu ci in ki za hi. May (21) pan (25) sung, Australian National University (ANU) ah Center for Democratic Institution te ii lampuina taw aki vawt tu, Political Party Leadership Program ah ki hel tu in a pai tu ahi hi. Hi ki khopna sung ah Kawl ngam pan a pai tu teng sia, CNP party pan Pu Zo Zam, Rakhiang Progressive Party pan secretary U Hla Saw, Democratic Party (Myanmar) pan Prime Minister lui U Nu ii tanu Daw Than Than Nu, National Democratic Forces pan Dr. Than Nyein le National Unity Party pan U Thein Tun citeng hi.\nHi ki khopna sung ah South East Asia ngam pawl khat ahi, East Timor, Indonesia, Malaysia, Thailand, Philippines ngam pan opposition party lampuite zong ki hel tu ci hi. Party ngual zawna nga natu bangbang kal ki suan ci thu sonna nei tu uh aa, Australian Parliament zong en tu uh hi. Australian Prime Minister taw ki mu si tu hi.\nZNC party Registration Vawt kik thei ngawl lai\nChin World Media te ii song bang hi le, ZNC party registration vawt kik nuam ahihang Election Commision na saang ngawl, nial hi ci in ki za hi. A nialna thu bul pi sia Kawl ngam ah Zomi cibang minam min om ngawl hi, tua hang hi ci hi.\nZNC member lui Pu Cin Sian Thang ii tapa, Anthony Kam Khan Khual na, mihing thuneina paltatna (violation of Human rights) hi ci hi. 1990 kum ki tealna vawt lai MP mun 2 bang ah ngual zawna a nga ngeisa Party hi aa, lai at Thein Phe Myint zong na a laibu at (ခ်င္း၀ိေသႆတိုင္း) sung Zomi te thu at ngei hi. Chin state ah Zomi Baptist Convention le zomi Theological College ci khawngte zong Zomi taw ki sai et thei tu om hi. Hi thu taw ki sai koibang hi tu ci thu son thei bua lai ing, ahihang CEC meeting hai ngawl in ka vawt tu uh hi, ci in ama in son hi.\nChin World Media in Pu Zo Zam tung hi thu taw ki sai dong aa, “Tel cian ngawl ka hihang, ZNC party sia Zomi sung ah party lian khat in a ding top khat hi aa, abo tu awi bong, registration nga kik natu thu ngetna ah ka phawk hi, ci in son hi.\nChin Party 2 ki ngawm sawm\n2010 ki tealna ah ngual zawna a nga Chin Party 2 ahi Chin National Party (CNP) le, Chin Progressive Party (CPP) te ngawm tua in party khat in din sawm ci in ki za hi. CNP party chairman Pu Zo Zam na, anuai pan hong kaato thu pawl khat hang in ki ngawm leang hoi tu ci ciang ngaisutna hong piang hi ci in son hi.\nParty 2 lampuite 3 vei bang thu sonkhopna nei aa, akhaakbel May tha (11) ni CNP head office ah secretary level vave ki mu in ki kum uh hi. Tua meeting pan ki ngawm tu hoi hi ci in lungkimna nga aa, committee zong form up pai uh hi tuak hi.\nHi committee thak sung ah party khat sang pan mihing 6 vave ki hel tu aa, CNP party sang pan Salai Ceu Bik Thawng, Salai Nhgepi Thian Uk Thang, Salai Myo Chit le Pu Suah Za Nang ciban teng ki hel tu aa, Cpp sang pan sia U Aik Tun, pa Bawm le Saya Myah Kabya cibang teng ki hel hi, adang teng sia ka ciamte pak bua ci in Pu Zo Zam in son hi.\nParty 2 ki ngawm tua natu tha (6) pan kum khat bang hai tu aa, party thak koibang min pia tu ci sia ki he ngawl lai ci in Pu Zo Zam in son hi. 2010 ki teal hun lai, CPP party na MP mun (12) ah ngualzawna nga aa, CNP party na mun (9) ah ngualzawna nga hi.\nBy thawngno in Politic, Thuthak on May 15, 2012 .\n← Kawl Ngam Thuthak (May 14, 2012)\tSizang Lai At Daan Pawl Khat →


url: =Biakpiakna Zia le Tong ~ Rev. Fr. Damian Dal :: ZOMI DAILY\nposted on 24 May 2016 at 7:44 am Lomkholna: Article, Biakna, DamianDal\nTopkhak Lasakna :: Biakpiakna mantakciang in, siampi pa ahih kei leh deacon pa in “Biakpiakna kiman zo hi lungnuam tak in napai un!” ci in, hongtangko hi. Latin lai in “Ite Missa Est” hi a, akhiatna in, “you are sent” cihna hi in, eipau in “Kuankhia in” ci-in, sawlna ahihi. “Kuankhia in!” cihciangin, biakpiakna kimanta a, biakpiakna pan nangah thupha, nazak Pasian kammal leh hong kipia abei theilo thupha te hawmkhia dingin kuankhia ta in cihna ahihi. Atomin, nangahsa nasansa thupha te huamkhia dingin sawlna ahihi.\nHih sawlna pen Pawlpi in “nang le kei” hongsawlna ahihi. Topa ading kuankhia in, Pasian hong itna, hong hehpihna, hong kamciam thupha te leh a tapa Jesu Topa hangin hong hotkhiat na thupha te akipan simzawhloh, genzawhloh nisim naisim hong kep, hongvak, hong ompihna thupha te mite tungah nagamtatna, nakampauna, nanuntakzia te leh, na nekzia, nadawnzia te tawh valakkhia in la, mite zong Topa itna sungah hongpai pihkik in, nang tawh akibangin, Topa mai ah biakpiakna hongpiak theihna’ng na vasem in ci in sawlna ahihi.\nPawlpi hongsawlna ahi “Kuankhia un” ahih kei leh “Biakna kiman zohi, lungnuamtak in napai un!” cih hongki tangko khitciangin, topkhakla ci-in, la kisa hi. Hih lasakna pen mitampi te in athupi lo dankhat in ngaihsun thei in, lasa lo in, galtai bangkeek in, nawhsa takin biakpiakna munpan taikhia henhan thei hi. Tua in akidamsak miphaksawm sungpan lungdam athei lo mihai kua te tawh akibang ahihi. Laisiangtho sungah,\nJesu tawh a kigamla munah ding uha, nakpi takin kiko-in, “Topa Jesu aw, kote hong hehpih in,” a ci uhhi. Jesu in amaute a muh ciangin, “Pai un la siampite va kivelsak un,” aci hi. Amaute ava pai uh ciangin lamkalah adam uhhi. Amaute sung panin a damlam akitheih ciangin khat hong lehtai kik a, nakpi takin Pasian aphat hi. (…) Tuaciangin Jesu hong paukhia a, “Mihing sawm kidamsak hilo ahihiam? Adang kuate koi lai-ah om ahi uhhiam? Banghangin hih gamdang mipa bek Pasian’ tungah lungdamna a ko dingin hong kileh ahi hiam?” aci hi. Tuaciangin Jesu in ama kiangah, “Tho inla ciah in. Na upna in nang hong damsak hi,” aci hi (Lk 17: 12-19).\nPasian in ama thupha lianpi hongpia in, Pawlpi in tua thupha te atangko ding, ahawmkhia dingin “Nang le Kei” hongsawl a, “Lungnuam takin thupha hawmkhia dingin napai un!” hongci hi. Topa phatlo in, Topa tungah pawlpi mite tawh awkikhat in pahtawina la salo in kua i om ngamding hiam? Tua ci omding kua in kilawm isa hiam? Biakpiakman ciangin topkhak lasakna in, Topa adingin Pawlpi hongsawl na bangleh Topa deihna bangin, kuankhia in kanungta dinghi, Topa ading na kasem tading hi ci in, ki-apna leh, thalakna ahihi.\nTopa Jesu in anunung nitak annek na ah, an anekkhit (biakpiakna aman khit) ciangin, khedap bulh in, athungip zamin, nataipah vingveng lo hi. Anungzui pi te tawh Pasian phatna la nasakhawm in, Gethsemane huansungah athuakding gimnate leh, Pasian sawlbang in anuntakna apiakkhiat zawhna ding, a Pa Pasian hoihna te la tawh phat in, lungdam nako a, athuakding gimna khempeuh adingin, tha nala hi. Laisiangtho sungah:\nTua bangin an a nek laitakun, Jesu in anlum la-in lungdamna akohkhit ciangin balnen a, a nungzuite kiangah pia-in, “La unla ne un; hih pen ka pumpi ahihi,” aci hi. Tuaciangin hai la a, lungdamna akohkhit ciangin amaute tungah pia-in, “Na vekpi-un dawn un. Mi tampite’ mawhna a maina dingin a luangkhia, Pasian’ thuciamna a kipsak, ka sisan ahihi. Tua ciangin la khat sa uh a, Oliv Mual tungah a pai uhhi (Mt 26:26-28, 30).\nPawlpi in “Biakpiakna te ah, lasakna, phatna la, Salan late a kipan, lahoih lapha te tawh Topa pahtawi in lungdamko a, ama min leh ahoihna iphat ding pen, Laisiangtho leh Pawlpi sungah pa masa te akipan, akhangkhangin hongkizomsuk alianbel Siampi te honghilhna zong ahihi” ci in hong hilh hi (Vatican II, Sacrosanctum Concilium, 112). Biakpiakna le kikhopna te ah lahoih lapha sakna te ahoihsemsem nading leh akikhawmi khempeuh in awkikhat in Topa aphat theih semsem nadingun nakpitak in hanciam ding akisam mahmah ahihi (Vatican II, Sacrosanctum Concilium, 114). Damian Dal\nPrevious: Tulaai Leitung Thuthang Tuamtuam Updates May 23, 2016\nNext: Zomi D.C pan Dahna Pulakna : Mangpha Dr. Man Thian Cing


url: =Myanmar President U Htin Kyaw China ah kumpivai tawh khualzin ~ ZD :: ZOMI DAILY\nposted on 7 April 2017 at 8:09 pm Lomkholna: China, Myanmar, News, Sawltak\nMyanmar President U Htin Kyaw pen zanni Thursday (Apr 06) ni in Naypyidaw pan China, Beijing ah kumpivai tawh zinkhiata cih Global Times pan kiza hi. U Htin Kyaw pen China ah azincilna hi a, ni 6 sung sawtding cihi.\nPresident U Htin Kyaw ii khualzinna ngimna bulpi pen China leh Myanmar gamnih kikal kizopna khansak nading leh abeisa sangin gamnih kikal sepkhoptheih semsem nading cihte hiphadiak ci’n Xinhua News Agency in genkhia uhhi.\nExperts te genna ah U Htin Kyaw pen China ahawhna hangin Sino-Myanmar Relations pen khangsak mahmahkhading ci uhhi. U Htin Kyaw leh NLD Party te’n March 2016 kumin Kawlgam sungah kumpisep hongkipan uh a, ahi zongin Economic Policies ageelzah un lawhcinglo uhhi.\nTuaban ah gamdang panin Foreign Investment pen US leh Europe gamte lametzah in honglut zuahzuahlo uhhi.\nTua ahih manin Myanmar’s President pen China kumpi tawh kizopna ki bulpatsawm mahmah in Bilateral Trade leh Investment vaitawh Sengam azin hiding hi ci’n Zhu Zhenming in genkhia hi. Zhu Zhenming pen Yunnan Academy of Social Sciences ah Professor asep laitak ahihi.\nMyanmar President U Htin Kyaw pen Thursday ni in Sichuan Province ah tungkhin hi. Sichuan aom Chengdu Shuangliu International Airport atunin Vice Governor Yang Hongbo in vanlengtual ah vaidawnna limtak in nanei cihi.\nPresident U Htin Kyaw ii khualzinna Agenda thupipenpen ahihleh sumzon paaizonna vai leh gamgi vai “Economic cooperation and border management” hiphadiak kici hi.\nAbeisa kumtampi sung China leh Myanmar pen Economic leh Trade Cooperation tawh aki limzopden mahmah gamnih ahihi. Tutung Myanmar President ii khualzinna vai ahzong galvanleng “Joint Fighter-17 (JF-17) Thunder” kileiding vaizong kihel khading hi ci’n Analyst Liu Yun in Global Times te tungah genkhia hi.\nMyanmar’s Air Force inzong galvanleng “JF-17 fighter Jets” pen leiding in thukimna neikhin uh cihi.\nAlso read: Kawlgamsung meileng puahnading Germany pan US$5.3 million leitawisawm ~ ZD\nIh Kawlgam kumpipa in Sen kumpi tawh bangciciang zingvai hong hawmkhawmthei uhdiam ngaklahhuai veve hi. ZD Sawltak #zomidaily\nPrevious: Colombia gamah mencim hangin mi 306 si, naupang 92 kihel ~ ZD\nNext: Thai ah pasal panin numei akilaih te galkap tumkhakding patau mahmah ~ ZD\nKawl gam thuthang omden te


url: =Muh ciil Melbourne – 18 ~ Hau Za Cin :: ZOMI DAILY\nMuh ciil Melbourne – 18 ~ Hau Za Cin\nposted on 13 October 2015 at 8:29 am Lomkholna: Article, Hauzacin\nMuh ciil Melbourne – 18\nPu Zokhai tawh: November 21 ni zing nisuak silsial ah ka thawh toh leh Phone hong ging a, ka lak leh Pa Zomi Zokhai in “Zingsang niangtui i hawp khawm man diam?” ciin hong zawn na hi hi. “Man tham e. Nang tawh kimu ding ihih leh i nuam ngel kei ding maw, kong tuna nong welcome na laikhak zong na ngah khin hiveng,” ka ci hi. A sawtlo in a car kang kiukeu tawh hong tunga, Japan te in lusu manlo lianga a tuanna dinga a bawl sungah nuamtak tu hilhial in amau inn lam ka manawh uh hi. Lampi ah nek ding, dawn ding hong lei zangzanga, “Hong mipi bawl si cia maw,” ka cih leh, “Koh zong ka nek ngeiloh vive uh a lei himah ing. Noh tawh ne khawm ding ihih cianga a vaihawm hi ing,” ciin mikang ann lim nono hong lei zihziah hi. A inn vuah Sawltak Paul na zintung ngei ahi tam ka ci phial hi!\nA inn uh ka tun ciang un ama bawl Garrage (mawtaw buk) na kilam lianluan a, inn lam khutsiamte khutma hong musak hi. Inn sungah lut phei in innteknu Singpi nu zong nui siuseu, maitai takin hong dawn in hong khutlet pah ziahziah in, ka nek ding uh inntekpa puak teng hong lui pah in holim kawmkawm in ka ne ziahziah uh hi. A tapa uh Mang Lian Zokhai suahzawh sawt nailo ahih manin innsungah nauluai leh a ute kimawlna tuamtuam na om zihziah in khanglui ten ‘nau nen laitak’ acih te hi in nopci mahmah uh hi.\nNaunen mahmah e cilo in Pa Zokhai in a khutsiam tawh a bawl Zomi Vaphual lim leh Australia Koala limte inn sungah na suang bimbiam a, Art Show om ding ah a lah ding ci hi. A lah khitsa pawlkhat zong sum tawh kileisak napi a khatna la zolo ci hi. Zomi sungah hih bang khutsiam om cih pen ka mittang tawh ka khatvei muhna hi. Ama khutsiam dan pen a nekzonna hilo zaw in a cimphawng nasep (hobby) hizaw hi. Hobby nasep tawh sum muhna nei thei cih pen hun awng zatna hoihtak himawk hi. Tun mai ah Christmas ma in Show om kik dingah a kihel sawm hi a, Prize a lak ding ka lamen hi. Mi tawh kitheihna leh lawm bawlna hun hi a, kumpi lamte in mihing mawk om cip lo in cimphawng in khutsiam, nasep nei leng cih a deihna ahi hi. Zomi khat Australia kumpi vaihawmna ah a kihel thei den khat nei hang ciin ka lungdampih hi.\nZomi bek a it hilo, Zolai zong a it ahi cih ka va mu hi. A laibu bawl khat hong pia in, a bawl khit nailoh khat zong hong velsak hi. A thu te hoih mahmah in, thu tuamtuam kaikhawm zo kasa hi. “Bangci na sa a,” ciin a bawlkhit nailoh pen hong dong a, “Hoih mahmah ei. Ahi zongin ‘double vowel’ pen a sim dingte in bangci’n a ngaihsun uh tam maw,” bek ka ci hi. A laipai hoih mahmah in, a thu zong kicing mahmah a, Zolai Zokam ah a om ngeilo kammal thak tampi kihel in, behlap ahih manin Zolai khanna dingin a hoih mahmah khat hi. Hih bangin Zolai leh Zokam a bucingsak, a behlap zo, a picingsak semsem i om zihziah ding a kisam hi a, tua tawh kiton in a thak peuhmah mipi a zangte kiangah a zatdan, a kisapna, a hoihna leh a thupina, amanphatna cihte a gengen ding, a pulaklak ding, a hilhhilh zo ding zong kisam hi. Tua ahih kei leh Zolai nasemte leh mipi kikal kigamla lua leh mipi in delh phalo thei hi. Tua manin Zomi khempeuh in i sep ding tavuan tam mahmah lai hi cih phawk ni.\nA huan sungah ka lut uh leh mi thanuam hiding cih kilang a, anteh lohing na ciing in, huan neu khat na bawl a meh ding kila thei dekdekta hi. Naupangte kimawlna ding football leh basket ball cih khawng na bawlsak a, music kisinna ding uh piano khawng zong na nei in mihing a pattah, a lamsang nuam khat hi cih a innsung, a innpua i vel ciang kimu thei hi. Malaysia ah a omlai in Zomi Association of Malaysia (ZAM) zong ei a mipih Zomi te puah a laptoh nadingin a phuan uh ahi hi. A kisam a muh leh a thek nuam, a tholh nuam, a bucingsak nuam mi hi cih kimu hi. A lasakna khui khat ama Car tawh ka tai kawm un hong hong (play) a, “Siam si uh e, kuate ahia?” ka cih leh, “Keima om muanga ka khum hi,” hong ci ziau a; Zolai Sim Bu ah “a kihta sim pian pah hi” acih bangin Pa Khai pen khutsiam bek hilo, minam vei bek hilo, lasak siam zong himawk hi cih ka tel semsem hi. Talent tampi nei mi hi cih kimu hi.\nHuan sungah ka vakvak kikal un innteknu Singpi nu in ann na huan kheuhkheuh in a sawtlo in, “Hong paita vo leh, ann minta ei,” ci hiau mawk! Kalaisai!! Zingniang (English breakfast) ne dinga pai pen sun ann nesuak ding cih mawk aw… hong kisuan huai phial a, ahi zongin Singpi nu in lui khinta ahih manin ka ne uh hi. Ka nek vanglak uh ciang lah nekloh khak ding ka lau kik hi. Australia bawngsa, voksa te mahmah limmawk ei!! Anteh lohing khempeuh lah fresh lua mahmah lai… khanglui upate in zong ‘nene puksi omlo’ na ci uh hiven maw… tampi mah ne kik zel ung ei.\nAnn kham ciang, “Pai vo, ding dih vo, Melbourne inn sang penpen ah va kah dih ni ei,” ciin a car hong hawlkhia in ka pai uh hi. ZOTAWI LIANU video a kilakna munte uh hong hawlpih masa a, “Hih lei pen aive Zotawi Lianu in a U Thang a kibuksanna. Hua lai ah hong pai phei in, hua ah kibu in, a den ciang hua tui gei ah kimu kik hi ei…” “Aw, aw…” ciin ka dawnga, ka mitkha ah Thangno in Cingno a zonna leite hong kidawk daudau hi…. “Hilua zen veh” ciin ka ‘confirm’ hi. Zotawi Lianu movie a shooting na munte uh va en kha kawmkawm himawk ung ei! Zomi historical events mun pawlkhat… Melbourne na zin ciang ‘must see’ ahi aw!!\nPi Lun leh Zotawi Lianu in hong vakpih lai a ka annekna gei vuah taisuk in Australian Open Tennis a kimawlna gei vua Olympic Village gei ah paisuak in lawm Mungsen zi Nu Thangte in hong vakpih ni a ka paina gei uh Botanical gei ah tai phei suak in Melbourne khuapi a inn sangpen EUREKA building gei ah ka car uh ka koih uh hi. Sumnen khia in lamgei ah car kikoih thei a kizen peuhmah hi. Car khawlna pan minit 5 khawng pai leng EUREKA innsang kitunga, a gei ah Mualsuang khawng peuh kiphut in tuate tawh maan kilak khit ciang innsang kahna ding Ticket ka lei uh hi. Pu Zokhai in, “Kei kong vakpih ahih ciang ken kong kahpih kul hi,” ciin a kahtoh man zong hongpiaksak lailai a, car tawh hong vakpih bek hilo, The Highest Post Office in Australia omna inn level 88 tung dongah hong kahtoh pih hi. Ka dakkhiat mah uh leh a gamla lo ah Rod Lever Arena Tennis Court te na kidawk zihziah a, “Nuvaw, tuzawh a sawtlo, kha nih cin January 2013 ciang AUSTRALIAN OPEN om ding hiven maw, hih tung pan kien zen leh uthuai mah si e,” ka ci kha liang hi. Durbin tawh et kul inteh, a mi bel kimu cian sam kei. Olympic Village ah Stadium te bel etlawm peuhmah hi. West Bridge leipi zong kimu a, leipi sangpi, golpi kimu bembam hi. Tua lei pen nungkal in Ni Dim te kiang ah anne in ka pai un ka Pu Sawm Thang tawh a car in ka tawn kha zo uh hi. Tua leipi nuai ah, a gei ah, a pam ah gunkuang pak seisai vive kigual demdam a, mihau mahmahte in a noptalna vua a zatte uh ahi hi. Tasmania Queen kici hiam khat Tembawpi khat zong bel Tasmania paite tuanna dingin luipi gei ah kidawh a, Tasmania zin ding peuhmah tua tawh zin thei hih tuak hi. Koh bel tutung a zin man nailo hi ung. Tasmania pen Australia leitaw lam ah state khat hi in tuikulh ahih manin tui tawh pai leng tuipi tungah khualzin nuam mahmah in a kigen hi. Zinkik ciang hilo dia!!\nAustralia inn sangpen ah kah cih buang ciin lawmnu in, “Pu Zokhai nong vakpih lungdam, ka lungdamna uh lahna in Coffee maw Niangtui,” a cih leh Pu Zokhai zong milian milal tawh kikhawl ngei cih mah, “Noh duh bangbang kei phamawh sa keng e,” hong ci phot a, “Taktak in bel kul kei e Siamah Cingpi aw,” ci sawnsawn hi. Gamtat luhek a theite tawh kikholh pen kidawm taka gamtat mah a hoihzaw hi cih High School kah laia ka sin uh ka phawk hi. A tawptawp ciang Coffee, English Breakfast Teas leh Cappucinno cihte ka vaikhak tek uh a, gilkial man hilo in Pu Zokhai hong vakpih lungdamkohna ci-a lawmnu Cingpi in hong vaihawm zong siam ka sa veve mawk hi. Nu Thangte tawh ka vak un zong Flinders Street Train Station sungah Coffee leh Cake ka ne uh a lawmnu mah in hong ‘taih’ (treat) ahi hi. Pi Lun leh Princess Kimno, Zotawi Lianu tawh ka vak lai un bel Pi Lun in, “Koh inntek hi ung,” ciin ka treat sawm uh hang hong phalvetlo, amau vive in hong ‘nekpih’ zen uh ahih manin Pite Pute hong itna thupi kasa a, hampha ka kisa uh hi.\nCoffee leh Cake nek kawm holimlim in Zogam leh Zomi thu mah in lungsim hong luah pen hi inteh tuateng mah Pu Zokhai tawh ka gen pen uh hi. Zomi a pai khempeuh in zong Zomi leh Zogam thu hih inn sang tung pan na kikum tangtang uh hen! Coffee leh Niangtui te nek khit ciang a pam ah munkhat sikkhau bek tawh ki um in a omna mun ah ka dakkhiat mah uh leh maw…. huih hatlua, mit bang san zo, khitui bang luang ziahziah zo mawk hi. Huih lah vot cihtak in vot lai! Innsang dawn tua bangah tua zah in vot, huihhat hi cih a kitheihna dingin tua bang inndei khat a kibawl himawk ding hi. Va muh, va theih khak zenzen zong kimangngilh ngei nawnlo ding himawk hi.\nInn khum ah kahtoh cih pen hun tawh kiciangtan ahih manin ka hun uh hong bei hiaihiai a, minit 30 sung cih pen a tomcik sung himawk hi cih ka phawk hi. I nuntakna minit 30 sung a manphat dan, thu tam a kigen man dan, vai tama kisep man dan, semlo in om mawkmawk hileng a pammaih ding dan cihte hong phawksak hi. Banghang hiam cih leh minit 30 sungin Melbourne inn sang penpen dawl 88 tungah kitungto man, khuapi sung khempeuh a kimu thei ciangciang kien khin man, niangtui dawn kawm in kiholim man, laikhak gelh in Post Office sangpen ah khia ding hileng zong kigelh man ding himawk hi.\nTua manin Zomi te aw, i hun manpha mahmah mawk ei!\nInn sangpen EUREKA tung pan ka kumsuk uh ciang sikkhauluai (lift) pen hatlua mahmah ahih manin i bil pen ‘vil’ sa in ging tuaituai a i pumpi sunga blood pressure kikhek manlang lua hangin i khuazakna bang kilaih man, nawngkaisak zo hi. Kahtoh lam hiin kumsuk lam hita leh tawmvei sung bang i bil sungah ‘cimci kai’ hi.\nMitkha ah Melbourne khuapi sung kilang zuaizuai kawm in a nuai ka tun uh ciang car sungah lut in luitui luang sialsial gei a Pak Huan (Botanical Garden) sungah sing hoih hing dipdep huih in a mut ciang kisiing deudeute mitsuan kawmkawm, mi vakte leh vasa lengte en kawmkawm in Olympic Village lam ka manawh uh a, lui gollua hilo a luang sialsial pen kantan in AUSTRALIAN OPEN a satna zel uh Rod Lever Arena Tennis Court gei ah taiphei suak in Olympic Village gei a puakkeu a bang Stadium pum kiukeu gei ah taisuak in khuapi sung lam ka lut kik uh hi. Khuapi sungah Zu Bawlna mun, Cake Bawlna mun, Ann tuamtuam zuakna mun cihte lamgei ah ka tuak pheiphei uh hi. Australia ah gam bel in a paite in a gamthu a sinna uh innpi gei ah taisuak in… Box Hill ka kheng suksuk uh a, Croydon pan Ringwood dong ka tung uh a, inn ah hong kha kik hi.\nZingsang niangdawn a pai sun anne, khuasung vaksuak pen nitak annek hun madeuh in inn ka tungkik pan uh hi. Miliante mah bangin khe tawh kipailoin Car vive tawh hong kivakpih cih ka ngaihsut ciang a khangto gam, a nuamzaw gamte pen a omtak, a teentak himawk hi ciin ka ngaihsun hi. A tung khinsate hampha a, a tung lai dingte zong enhuai kasa hi.\nZomi te i nopsak ni ding hong suaksuakta hi ei. Australia ah Vaak zong kang ta hiven. (Vaak thu bel dama gen ding maw).\nPrevious: Florida pan Thupuak (12 Oct 2015)\nNext: Numei holsan\nZolai ka gelh ciangin ~ Pau Gin Mang\nVondeih Kep Ding – 38 (Pau Khan Kap)\nKLIA2 Airport sungah guza vai bangmah lauhuaina omnawnlo ~ ZD\nZDF Khang No te 5 Zato Lam Siamsin te gualzawhna lata


url: =Myanmar, Rakhine State sungah akiphum Hindu misiluang 28 kimukhia :: ZOMI DAILY\nposted on 25 September 2017 at 6:59 pm Lomkholna: Myanmar, News, rakhine, Sawltak\nMyanmar, Rakhine State sungah Muslim Insurgent kici kumpi langpang migilo te thahlup hiding in aki ummawh misiluang akiphum 28 tak ki mukhia cih Reuters pan kiza hi. Tua misiluang 28 tepen avek un Hindu Villagers kici a, zanni Sunday ni in Myanmar Government Forces te’n Yebawkya khua panin Meter 1200 akigamlatna gamsung ah amuhkhiat uh cihi.\nRohingya migilo kipawlna Arakan Rohingya Salvation Army (ARSA) te’n ahihleh hih Hindu tepen kothahlup hilo hi, ARSA te’n khuasung mipi te nawngkai saklo hi ung ci’n genkhia uhhi.\nTua Hindu misi luang 28 akimukhia te lakah 20 pen numei kici a, adang 8 tepen naupang hi ci’n kumpi thunei te’n genkhia uhhi.\nAhi zongin Myanmar, Rakhine State sungah buaina hongki patkhiatna pen ARSA kici Muslim thautawi migilo te’n Police Posts leh Army Camp te asimmasak, ado masakna hangin buaina hongkipan ahihi.\nGamsung ah tapong migilo te ngongtatna pen Myanmar kumpi in deihlo ahih manin, siansuahna abawlna hangin Rohingya te Bangladesh gamsung ah taiphei ngeingai uhhi. Kawlgam kumpi galkap te leh ARSA kici Muslim galkap te kidona hangin, mi 400 bangin sihlawh uh a, asi atamzawtham pen ARSA migilo te kici hi.\nAugust 25 ni in ARSA Militants 300 khawng khuasung ah asimding in kuankhia uh a, khuasungmi 100 bang thatlumding kici hi. Tuaban ah khuasungmi numei 8 tepen Islamic biakna ah lutsak uh a, tuakhit ciangin Bangladesh gamah paikhiatpih uhhi ci’n kumpi te’n genkhia uhhi.\nMyanmar Government Spokesman Zaw Htay in agenkhiatna ah hih Hindu misiluang kimu vaitawh kisai in Security Forces te’n akanciansan laitak hi ci’n genkhia hi.\nARSA Spokesman khatin agenna ah hihpen Muslim leh Hindu kikal buaina, kikhenna, ki galneihna apiantheih nadingin Buddhist te gamtatna hiding hi cileuleu uhhi.\nMuslim te bek hilo in, Hindu zong luang 28 bang akiphum kimu khiamawk ahih manin, Rakhine State sung buaina pen hong nawngkai semsemleh kilawm hi. Rohingya te hangin leitung Muslim gamtuamtuam te lunghimawh mahmahkhin uh a, tu’n Hindu tezong kihel ahih manin, leitung Hindu gamte bang hongcidiam? Sawltak #zomidaily\nPrevious: Malaysia, Shah Alam ah mawtawpi 9 meikanggawp\nNext: Google te’n Smartphone Company khat ahi HTC leiding


url: =Yangon US Embassy te mawtaw pan Bomb Alarm ging ahih manin ki patau ~ ZD :: ZOMI DAILY\nposted on 24 March 2017 at 10:42 pm Lomkholna: Myanmar, News, Sawltak, USA\nMyanmar, Yangon aom US Embassy sungah alutding mawtaw khat Checking akibawl laitak in Bomb Alarm ging ahih manin thuneite’n sitcianna neipah uh cih 7Day News pan kiza hi.\nZanni Thursday (Mar 23) nitaklam in thupiang ahihi. Nitaklam 8pm hunpawl in Yangon Airport panin aciahkhia American Embassy te mawtaw khat zumhuangsung alutding ciangin a ngeina mahbangin Checking kibawl masa cihi.\nTuabang in Checking akibawl laitak in Bomb Alarm ging ahih manin amanlang in Yangon Police teleh Bomb siansuahthei Bomb Squad te ki zasakpah cihi.\nYagon Police thunei khat ii genkhiatna ah tua mawtaw pen Embassy te neihsa mawtaw khatmah hi a, apualam midang neihsa mawtaw hilo cihi. Tua Embassy mawtaw pen Bomb zonsiam ui te kizongsak masa cihi.\nMawtaw anunglam ah thauvui agimnam om ahih manin Bomb Alarm aging hi ci’n palik thunei khatin genkhia uhhi. Ahi zongin tua thauvui pen bangcibang in tua Embassy mawtaw tungah kitat theihiam cihpen kitheilo hi.\nBomb Alarm agin ciangin Embassy nasem tezong patauman uhhi. Bomb kibawlna ah akihel thauvui namkhat mawtaw tungah kitatkha in tua agimna pen Security System hoihlua ahih manin, Bomb Alarm agingsakzo hi. Bangmah buaina apiangbel hikei ci’n Yangon Police te’n genkhia uhhi.\nRelated: Mandalay ah Taxi Driver khat thautawh kikaplum in akikapzia palik te’n kansan ~ ZD\nMandalay ahzong Motorbike Taxi Driver khat thautawh kikaplum in, akap kitheilo ahih manin palik te’n zonsan uh cihzong kiza hi. ZD Sawltak #zomidaily\nPrevious: RSD / UNHCR leh Galtai makaite Meeting kinei (March 24)\nNext: USA, Dallas ah School Bus khat kibung in mi 2 si, adang 20 liam ~ ZD\nHollywood a aminthang mahmah nih te kiteeng\nInnkuan nupakaal ~ Lengtong Pauno\nZYA Weekly News :: 25 July 2014\nZogam pan Gazetted Officer te\nPhilippines ah IS migilo tetawh akizom te’n Germany gammi khat a ngawng tansak ~ ZD


url: =Zomi Nam Ni 2014 Hong Naita\nZomi Nam Ni 2014 Hong Naita:\nKumsim February 20 ni a hong tung den Zomi khempeuh i lungdamna ni pen tukum adingin zong hong nai mahmahta ahih manin Zomi Nam Ni muak dingin Zomi khempeuh kimanlah in kigingin eima kuam tek ah vai kinei ciat dingin ka um hi. India ah omte in New Delhi ah thupi takin zatsawm cih kiza khin hi. Mizogam sungah zong Mimbung khua ah Zomi Nam Ni nopci takin zang dinga Minister tuamtuam leh Zomi ulian bek hilo kumpi lam pan ulian pawlkhat in zong uap ding hi cih kiza khin hi. Lamka ah zong kizat sawm a bangcianga thupi a kibawl ding hiam cih pen a hun ciangin kithei ding hi.\nUSA ah zong nasia takin Zomi te omna khua tuamtuam ah kizang dinga thugenna limci mahmah leh Zomi Ngeina lahna hun leh thugenna hun, lungdamkohna hun in kizang ding hi cih kiza ziahziahta hi. Gamdang a om Zomi lak ah UK ah zong kizang dinga, Europe gambup ah gam tuamtuam ah Zomi omna te in zong amau khuamun leh amau omna mun ciat ah zang ding cih kiza hi. Asia gama Zomi te omna Japan, Korea, Singapore leh Malaysia te ah zong kizang ding hi. Kawlgam ah zong Zangkong leh Kawlpi, Mandalay, Tedim, Tonzang, Tuithang ah leh mun tuamtuam ah amau hih theih zah ciat in kibawl ding cih kiza hi.\nAsia gam sungah Zomi Nam Ni zatna ding teng lak pan minam a hong bawl Pasian tungah lungdam kohna hun in a zang tam pen den zel hi.\nZomi Nam Ni pen Zomi khempeuh adingin minam vai a hunnuam i zat khop hun ahih manin Ngeina tuamtuam lahna, Ngeina la tuamtuam sakna, Zomi leh Zogam ngaihna la sak hun leh minam thu leh minam tangthu, gam leh lei tangthu genna in a kizang den ahi hi. Tutung in zong Zogam leh Zomi itna thu leh la tawh mun khempeuh ah itna leh ngaihna la kisa in thu kigen dingin lamen hang. Pasian in hong kem in Zomi te tuma kum 50 hun pek in minam khangto a suak khin ding, minam lian a suak khinsa hinapi tuni tantan hong kiluai in hong nungtun ahih hangin a lungdamlo thei ihi kei hi. A khangto minam, a kalsuan minam, a mainawt minam i hih manin minam a bawl Pasian tungah Zomi a hong bawl lungdam i koh khialhloh ding thupi penpen ding hi.\nZomi cih ciangin kuamah midang omlo hi hang. "Cimnuaia sa kibak Geltui ah kithuk" ciin Zomi pu leh pate in na gen den uh hi. I ten masakna Cimnuai hi in tua panin Geltui ah kitai in tua pan Tedim ah kitengto leuleu in tua pan Kawlzang khawng damdam in kitungsuk leuleu hi. Kawlzang khawng i tun ciang a gamla zaw a paizote in Gunkhawm khawng va tungsuk uh a, tuate hong ciah uh ciangin, "Gunkhawm khanglamah zong khua omlai hi" a cih uh ciangin khamtungah a omlaite in lamdang sa in 'Gunkhawm khanglam ah khua omlai kici zen veh aw" ciin na kigen uh hi. Tuate a sawtlo in gunkhawm khanglam pekpek va tungsuk uh a Mandalay ciang dong tungin va teeng uh a, Zangkong dong va tungsuk in va teeng uh hi. Zomi sungah laisiam masa leh tuipi gal kah masa Sia Rev.S.T. Hau Go bang tuipi gal kan in USA ah sang va kah vangvangin pilna mu masate kiangah pilna va sinin Master degree ciang bang va la mawk hi. Tua hun khawngin ngaihsun leng Zomite Pasian in hong lapsangna nakpi in lamdang himawk hi.\nSia Hau Go hun zawh ciangin damdam in leitung pilna sin kibehlap in gamdang ah a zin leh pilna sin kibehlap a, sum zong pai zong kibehlap in tuhun ciangin bang a zin bek hi nawnlo in a teengsuak zong kitamta hi. Zomi te Pasian in i tenna mualdawn panin hong suktuaksak in tua pan a to len dingin hong lawnto a, gamlapipi i kidennata hi. Hihte khempeuh mimal hih theih hilo a minama hong bawlpa in hong lapsangna ahi hi.\nMinama hong bawlpa in Amah a mangngilh peuhmah a tuahsak thute Israel te tangthu pan kician takin kimu thei hi. Amah a mangngilhlo dingin Zomi te zong hong deih ahi hi. Pasian hoihna simsim leng Zomite a lungdam diak dingte i hi hi. Mualtung ah hong teeng sakin huih siang hong dik sak a, i cidamna hoih diak in pilna sin leng zong zawhlah i nei kei hi. Singgah lohing ne in i cidamna hoih in to a kum tampipi kinungta hi. Mualkuam gam leh tui siang luanna gam ah a ciim kilkel tuisikte luang ahih manin tuidawnna pan gilna cisa cihte kiza ngeilo hi. Nek leh dawn siangtho in vuikhu, chemicals cihte kihello ahih manin gilpi meima cih bang tam omlo hi. Tuhun ciang khuapi ah pem in lo pan a piang hilo, sumbuk ah kizuak saphuklai tawh kitun meh theih peuh kimeh in thawl sungah kithun nek theih peuh i nek ciangin gilpi natna, lutang natna, sisan nitna cih bang natna hong tam deuhdeuh hi. Zogam ah anteh lohing singgah kicing a kinek laiin tuate tu a zah in tamlo hi!\nZomi Nam Ni hong tun ciangin Topa hoihna leh minam a hong bawlna lungdam ko lo in omlo ding hi hang. I tenna mun leh mualte a kibat nawnloh hangin minam i hihna kikhel theilo in i sisan kikhel theilo ahih manin minam khat i hihna khat mah lenkhawm, kip khawm, hikhawm ding hi hang. Gal Ngam, Hangsai, Neino leh Nantal te tangthu a nei tingteng minam khat i hih manin tunai a mikangte hong khenzakna kammal leh i tenna khuamin tawh i kilawhnate nusia in a pilzaw Zomi te in a thupi pen a tangzai pen a gol pen a lian pen a huamzo penin kalsuan khawm ding hi hang. Pankhawm hatna hi a, pangkhawm minam zahtakhuai hi. Minam a kalsuan khawmte thupi a Zomi zong tua banga kalsuan dingin Topa in hong deih hi.\nNek ding a om leh a ne khawm ding minamte i hi hi. Sep ding a om leh a sem khawm dingte i hi hi. Zomi leh Zogam hong nawk a om leh dal khawm ding Zomite i hi hi. Bah leh gui in a om a, tha leh ngal a kisap leh a pia ding Zomi nang leh kei i hi hi. Zomi Nam Ni ciangin tuate i vek in kisaan khawm in semkhawm, pangkhawm, zuun khawm ding hi hang.\nMinam banga kal suan a kulna a om leh minam bangin kalsuan khawm ding hi hang. Kuamah kitaisanlo in minam khat i hihna lak in kalsuankhawm ding hi hang. Minam kalsuanna leh lam ah kuamah gamta lo dingin i kizawn a, a gamta i omloh ding zong ka lamen hi. Minam gamtatna lehdo lama gamta a om leh a kamsiat huai mahmah thu hi a, a tangthu hoih hetlo hi; banghang hiam cih leh minam khat lehkalh a gamta ahih manin.\nTua ahih manin Zomi zong khangto khawm in mainawt khawm in leitung mit leh leitung mite mai ah Thupha Ngah Minam, minam lian khat hi cih lakkhia ding hi hang. Zomi Nam Ni ciang bek hilo in nisim in Zomi i hihna thupisak in a khantohna dingin hanciam den ding hi hang. Nang na khantoh leh Zomi a khangto hi a, na innkuan uh na khantoh uh leh Zomi a khangto hi a, na khua uh a khantoh leh Zomi a khangto hi. Tua ahih manin Topa muang kawm in hangsan tak, kip tak, kho tak in kalsuan ding hihang.\nZomi na it manin midang a mudah cihna hilo a, Zomi na it manin midang a dem cihna hilo a, Zomi na it manin midang a itlo cihna hilo hi. Zomi it peuh lecin midang zong na it siam ding a, Zomi khual peuh lecin midang zong na khualsiam ding hi. Zomi khangto sak peuh lecin midang leh leitung khantohna ding zong na sem ziahziah thei ding hi.\nA sim mimal kim tungah Zomi Nam Ni nopna leh lungdamna thupha hong tungta hen.\nUSA a Pu King Mang cih den zel mah bangin, kei zong, "Z = Zomite hanlungciam, khangto diam"


url: =Khantohna, Human Resource le Zogam :: ZOMI DAILY\nposted on 29 June 2016 at 12:06 am Lomkholna: News, Zomi\nGamkhat akhantoh nadingin asunga om mite in athupi penpen hi. Tua athupi pente lakah khangno te hi a tua khangno te lakah zong a diakdiak in pilna siamna sin sangnaupangte in alencip ahihi. Banghang hiam cih le asawtlo in gamnu gampa ding gam makai dingte ahih banah amau liangko ah kisuan ding ahih man hi.\nTuhun ciangin Human resource cih kammal kilim zat mahmah hi. Sikin sik mah hiamsak a tui in tui mah siangsak hi. Mihingin zong mihing mah pilsak ding a ciimsak ding hi. Human resource hoih mahmah akigen Singapore gam enpah ni. Singapore gamah leisung sumpiang bangmah om lo hi. Nidangin tuisik naleng zong neilo in Malaysia panin alak uh hi. Ahih hangin tu in leitung khempeuh in zahtakin khangto mahmah uh hi. Mungdang gamdang panin apil asiam te samin amau pil na hoihtak leh picingtak in laksak uh a apil asiamte adingin zong munhoih pia uh hi.\nHuman resource athupi penin ngaihsun uh ahih manin asunga om mikhempeuh zong nuamsa in apilte in mundang taisan dingin zong ngaihsun nawn lo hi. Apil asiam te adingin hoihtakin lamsangin akituak mun pia uh ahih manin mikhempeuh in nuamsa uh hi. Pil siam thei uh ahih manin leitung bupin zah takin pi muhpah uh hi.\nSingapore gamin amite thupi sak ahih manin amite in zong agam uhah nuam sa hi. Tuhun ciangin mipil misiam khempeuh Singapore gamah tam mahmah hi.Mipil misiam te adingin mun om ahih manin kuamah in taisan lo in tul suak uh hi.\nBangmah apiang vetlo Singapore gam zong khangto mahmah in kuamah in phazo lo hi napi in gamhoih mahmah Zogam kinusia ahi hiam?Asung aom te in zong kitai sansan lai hi.Bang kisam pen hiding hiam? Tulai khangno pilna siamna sin tengin ngaihsun in nei in hanciam khawm ciat ni!!!\nPrevious: A kipatna thuneuno hi (Mat. 13:31-32) ~ Rev. Khup Za Go\nNext: Tulaai Leitung Thuthang Tuatuam Updates June 28,2016


url: =Thailand ah Kawlgam numei abuansawm khat temta tawh kidawtlum ~ ZD :: ZOMI DAILY\nposted on 20 March 2017 at 2:45 pm Lomkholna: News, Sawltak, Thailand, World\nThai gamsung ah Saturday (Mar 18) ni in Kawlgammi numei khat in amah abuansawm, Rape dingin akithawi pasal khat temta tawh dawtlumkha cih Sunthit pan kiza hi. Tua mibuanding in akithawipa, dawtlup athuakpa zong Kawlgammi mah hiding kici hi.\nBuan athuak dektak tua numeinu minpen Suh Suh Zin kicikhat hi a, kum 21 aphakhin khat ahihi. Amahguak inndei khat asaap in aom hi a, ahi zongin agei ahzong Kawlgammi te mahtawh aomkhawm uh ahihi.\nSuh Suh Zin pen Saturday ni zingsanglam nasem kuanding in akithawithawi hi a, akisil khitciangin innsung ah lutkik hi. Innsung panin nasem kuanding apaikhiat madeuh zingsang 7am hunpawl in innkongkhak kikiu hi. Amahzong innsaapna inndei tawh akizom aom akitheihpih numei khat ahiding salel ahih manin kong honkha hi.\nAhi zongin a upmawh alawmnu nahilo in, atheih ngeiloh pasalkhat nahimawk a, inndei sungah luttinten in, Suh Suh Zin zong na otpeuhmah leh hong thatding cihi. Tuakhit ciangin tua pasalpa in Suh Suh Zin pen buansawm ahih manin, amahzong acihnading theilo in, akimaimai leh anhuanbuk ah azat temta khat maikha ahih manin, tuatawh abuansawm pasalpa dawtsuk ek hi.\nA gawlgui lianah dawtkha bilbel ahih manin tuapa pen aphual mahah sipah hi. Thai Police te ki zasak in, tua innsungah aomte zong kidong kawikawi a, ahi zongin tua mibuansawm pasalpa pen atheingei kuamah omlo uhhi.\nThai Police te muhkhiatna ah tua pasalpa in Suh Suh Zin pen buannuam ahih manin encik gigeden hiding a, ahunlem angakngak khat hidinghi ci uhhi.\nTuaban ah Thai Police te’n tuapa sitcianna aneih uhciang in Kawlgammi khatmah ahihlam mukhia uhhi.\nRelated: Thai ah Kawlgammi 2 sihdan mah kipiakik veve ~ ZD\nAsi pasalpa ii aluanghawm pen zato ah Postmortem bawlding in kipuak a, Suh Suh Zin pen Police Station ah thudotna neiding in kipaipih cih kiza hi. ZD Sawltak #zomidaily\nPrevious: Thai PM ki suamlupsawm cih Thai Police te’n genkhia ~ ZD\nNext: Malaysia, Setapak vengsung ah Hakha te numei khat temtawh kidawtlum ~ ZD\nDimno’ Nu laikhak – 1\nMalaysia, Shopping Mall sungah numei a nawngkaisak zelzel pasal khat kiman\nKuala Lumpur khuasung tui pailoding: Bukit Damansara, Pandan Indah, Pandan Perdana


url: =LESSON 6 APRIL 29 – MAY 5 KHRIH A’DING THUAKNA ~ MUC\nLESSON 6 APRIL 29 – MAY 5 KHRIH A’DING THUAKNA\nAdmin 10:50:00 PM Articles, Sabbath School Lesson\nTU KAAL SUNG SIM DING: 1Pet. 1: 6, 3: 13 – 22, 4: 12- 14, 4: 17 – 19;\n2Tim. 3: 12; Mang. 12: 17.\nKAMNGAH: “Khrih mahmah in zong note a’dingin thuakin, ama khekhap na zuihtheih nadingun etteh ding lim hong nusiat ahih manin hih bangin a thuak ding mahin Pasian in note a hong\nsam ahi hi” (1Pet. 2: 21).\nKum zalom masa lai-in Khristiante’n bawlsiatna thuak uh hi. Sawltakte Tangthu sungah tua thute kiciamteh hi. Peter in bawlsiatna, gimna a thuak mite tungah laikhak hi. “Tua ahih manin tu laitakin mite’ bawlsiatna a tuamtuam na thuak manun tawlkhat na lungkham uh ahi zongin hih bang thuakna hangin lungdamzaw un. Hih bang thuaknate in a um takpi mah na hihna uh hong kilangsak hi. A siathei khamte nangawn, a hoih taktak mah ahi hiam, ci-in mite in mei tawh sin uh ahih manin, kham sangin a manpha zaw note’ upna zong kiptak mah ahi hiam, ci-in Pasian in hong sin ding mah ahi hi. Tua bangin na thuakzawh uhleh Khrih hong kilat Ni ciangin phatna, minthanna, le pahtawi-na na ngah ding uh hi” (1Pet. 2: 6, 7). “ Tawlkhat na thuak khit uh ciangin, Khrih tawh na kipawlna hangun tawntung minthanna a ngah dingin note a hong sam, hehpihna kicingin a nei Pasian in note a cingtaakin hong bawl ding a, kipna, thahatna, bulkip kician hong pia ding hi” ci-in pulaak hi (1Pet. 5: 10).\nPeter laikhak tawmno khat hi. Tua sungah Khrih a’ding gim thuakna mun thum ah pulaak hi (1Pet. 2: 18 – 25, 3: 13 – 21, 4: 12 – 19).\nKHRISTIAN MASATE KIBAWLSIATNA\n1Pet. 1:6, 5: 10 sim in. Peter in bang thu pulaak hiam? Thu-um mite’n bawlsiatna a thuak uhteh a upna uh bangci hiam?\nKum zalom masalai-a thu-um mite’n gimna le sihna thuak uh hi. Roman Emperor Trajan tunga lai kikhak khat in Khristian thu-um mite nunna a lauhuai-zia pulaak hi. Trajan lai a khak pen kua hiam cihleh Pontus le Bithynia gam uk Pliny hi (AD 111 – 113). Peter laikhakna ah zong hih gam nihte kihel hi (1Pet. 1: 1).\nPliny in Khristian thu-um mite tawh kisai bangcih ding i hiam ci-in Trajan kiangah thudong hi. Khristian hi ing, a kicite’n thahna thuak uh hi. Khristian pawl khatte ahih leh nidangin Khristian hi-in, bawlsiatna a hong tunteh Khristian hi kei ung, ci-in pulaak uh hi. Pliny in Khristian upna nusia taktak maw cih thei nuam ahih manin tua mite kiangah Trajan, pasian tuamtuamte tungah paknamtui hal dingin sawl hi. Tua banah Jesuh hamsia dingin thupia hi.\nRome gam sungah emperor (gam uk) biakna a tam hangin a damlai emperor biakna pen tam lua lo hi. Emperor khat in ama min tawh biakna mun bawl thei hi. Tua biakna munte in siampi nei le biakna tau nei hi. Pliny in tua biakna munte ah emperor milimte a’ding meihal biakna pia dingin a gam mite thupia hi. Asia Minor sungah hih bangin biakna pia uh hi.\nKum zalom masalai-in Khristian tampi in hamsatna lianpi thuak uh hi. Emperor Nero hun (AD 54 – 68) le Domitian (AD 81 –96) sungin bawlsiatna nasia mahmah hi. Peter Masa sungah kigelh bawlsiatnate in mun khat a om Khristiante’ kibawlsiatna, a man lo-in kimawhsakna (1Pet. 2: 12), gensiatna le langbawlna (1Pet 3: 9, 4: 14) a thuak mite tungah laikhak ahi hi. Bawlsiatna lianpi a thuak uh hangin Peter sungah thahna, thongkiatna cihte kipulaak lo hi.Ahi zongin a upna uh hangin gimna thuak uh hi, cih pen kidawk hi. Tua manin Peter Masa sungah thu upna kip ding kilim gen mahmah hi.\nGIM THUAKNA LE KHRIH LIMPHA\n1Pet. 3: 13 – 22 sim in. Koi bangin upna hangin bawlsiatnate thuaktanzo ding? Koi bangin Khrih’ gim thuakna le thu-um mite’ thuakna kizom hiam?\nPeter in “Thumanna hangin gim thuak mite hampha hi” ci-in pulaak hi (1Pet. 3: 14). Hih in Jesuh kammal hong phawkkiksak hi: “ Pasian’ deihna bangin gamtatna hangin bawlsiatna a thuak mite in thupha ngah ahi uh hi” (Matt. 5: 10). Tua hi-in Peter in ‘hong bawlsia mite kihta kei un. Khrih in Topa hi, cih phawk un, ci-in hanthawn hi (1Pet. 3: 15). Tua bangin Topa muanna lungsim in bang bang langpannate kantanzo sak ding hi. Khristiante’n sunga om lametna midangte zong theisak un. Lungnemna le mite deih theih dingin pulaak un, ci-in hong vaikhak hi (1Pet. 3: 15, 16).\nMite muhkhialh dingin a gamtat loh nadingun kidawm uh hen. Mawhsaktheihna tuamtuamte pel un hen, ci-in vaikhak hi. Lungsim kisuanna omsak kei un (1Pet. 3: 16) Tua hi leh amau a mawhsak, a langpan mite’ maizumna piang zaw ding hi.\nKhialhna hanga gimthuakna in thupha hi lo hi (1Pet. 3: 17). Ahi zongin thu-um mite’ gim thuakna in thuman, a upna uh hangin gim thuak uh hi zaw hi. Hih gimna nihte kibang lo hi. “Gamtatsia-in i om sangin Pasian’ deihna ahih nakleh i gamtat hoihna hangin gimna i thuak hoihzaw hi” (1Pet. 3: 17).\nTua bang a pulaak khitteh etteh ding Khrih’ gimthuakna thu genbeh hi. Khrih in ama dikna hangin gimthuak hi. Amah a mudah, a langpang mite’ mawhna le Ama mawhneihlohna tehkak theih ding hi lo hi. Khialhna hang hi lo, thumanna hangin gim thuak mi a om leh, tua in Jesuh Khrih hi.\nAhi zongin Khrih gimthuakna hangin hotkhiatna ngah thei i hi hi. Mawhnei mite sihtangin amah hong si hi (1Pet. 3: 18). A mawh lo mi khat mi mawh a’dingin hong si hi. Amah a um mi khempeuh in tawntung nuntakna kamciam ngah ding hi.\nNa khialhna hang hi lo, na hoih nasepna hangin gim na thuak ngei hiam? Tua in Khristian hihna bang hong hilh hiam? Koi bangin Khrih’ zia le tong kilangsak cih thu na tel hiam?\n1Pet. 4: 12 – 14 sim in. Bang hangin bawlsiatna i tuahteh lamdangsa kei un, ci hiam?\nPeter in Khristiante’n gimna a thuak uh ciangin Khrih bangin gimna a thuak uh hi, ci-in hilhcian hi. Lamdangsak ding hi lo hi. Paul in zong ‘ Pasian’ deih bangin a gamta nuam mi in gimna tawh kipelh lo hi,’ ci-in hong hilh hi (2Tim. 3: 12). Khrih mahmah in zong a nungzuite hong hilhkholhin ah “Note hong kibawlsia-in hong kithat ding a, keima hangin Gentail mi khempeuh in note hong mudah ding uh hi. Tua hun ciangin mi tampi in a upna uh khahsuah ding a, khatlekhat kimudahin khatlekhat kilehhek ding uh hi” (Matt. 24: 9, 10).\nEllen G. White in zong hih bangin hong hilhkhol hi: “ Khrih sungah a nungta mi in bawlsiatna thuak ding hi. Khrih lungsim a nei mi peuhmah in langpanna le bawlsiatna thuak ding hi. Abel a kipan Pasian’mite in bawlsiatna a thuak toto hi. Bawlsiat gimthuakzia a kibat loh hangin, Pasian mite’ thuakna bei nai lo hi.” The Acts of Apostles, 576.\nMang. 12: 7 sim in. Hun nunung ciangin Khristiante kibawlsiatna bang hong hilhkhol hiam?\nPeter hun lai mah bangin hun nunung ciangin zong a citak Khristiante in bawlsiatna thuak ding hi. Tua bang bawlsiatna meikuang tawh kigenteh hi. Meikuang in na tampi susia hi. Ahi zongin na tampi tak mah hahsiang hi.\nMeikuang a thuakte tungah kinga hi. Mei hangin innkang thei hi. Kham le nungte mei tawh kihahsiang hi. Kuaman a ngaihsun kha kei zongin Pasian in bawlsiatna panin na hoih piangkhiasak hi. Tua hi-in Peter in “bawlsiat thuak pen deihhuai lo hi. Ahi zongin bawlsiatna i tuah ciangin lamdangsa lo-in, lungkiat loh ding kisam hi. Upna tawh mainawt ding thupi hi, ci-in hong hilh hi.\nBangci bangin a upna hangin gim thuak mi khat thapia-in Topa sungah na kipzawkna dingin na huh diam?\nTHUKHENNA LE PASIAN MITE\n1Pet. 4: 17 – 19 ; Isa. 10: 11, 12 le Mal. 3: 1-6 enkak in. Bang thu pulaak uh hiam?\nPasian mite tungah thukhenna kipan masa hi. Peter in Pasian mite’ thuak gimna le Pasian thukhenna kizopzia pulaak hi. Amaute’ thuak gimna in Pasian thukhenna a thuak uh hi ding hi. Bang hang hiam cihleh Topa thukhen pen A mite tawh kipan ding hi. “ Tua ahih ciangin Pasian’deihna bangin gimna a thuak mite gamtat hoihin, a kamciam a tangtungsak tawntung hong Piangsak pa muangin ama khut sungah a ki-ap ding uh ahi hi” (1Pet. 4: 19), ci-in hong hilh hi.\nLuke 18: 1-8 sim in. Koi bangin Pasian’ thukhen ding hong phawksak hiam?\nLai Siangtho sungah thukhenna pen deihhuai khat hi. Meigongnu in thukhen pa kiangah pai-in a thu kikhensak nadingin ngen den hi. Meigong nu in sum nei lo hi. Ama ngah dingin kilawm a ngah nadingin thukhenmangpa kiangah ngen hi. Thukhenna tawh kisai Jesuh in “A sun a zanin ama tungah a thumthum ama mite’ thu a manin Pasian in khensak lo ding ahi hiam? Amaute a huh ding kizekaisak ding ahi hiam? ci-in hong hilh hi (Luke 18: 7).\nMawhna in leitungah siatna hong tun hi. Pasian’ mite in na khempeuh a kibawlpha kik ding a ngak uh sawt khinta hi. “ Topa aw, nang, kua in hong kihta lo ding a, na liatna hong phat lo ding ahi hiam? Nang bek na siangtho hi. Thumanin na sepnate mi khempeuh in mu uh ahih manin minam khempeuh nang kiangah hong pai-in na mai-ah hong bia ding uh hi” (Mang.\nSiatna bawl napi nuamtakin a om, a suakta mite ngaihsun in. Bang hangin thu-um mite a’dingin thuman tawh thukhenna thupi hiam? A man thukhenna om ding hi cih kamciam in bang lametna hong guan hiam?\nGIM THUAK TALEH UPNA\nI pulaaksa bang mahin Peter in amau upna hangin gim thuak mite tungah laikhak hi. Tawlkhat sung gentheih gimna om lai ding hi. Gimna khitteh tawldamna a ngah mah bangun tuhunin zong gimna thuak mah taleh lungnop khamuanna kingah hi.\nBang hangin gimthuak? Hih dotna kum tampi cingkhin hi. Lai Siangtho kigelh masa penpen Job sungah zong hih thu mah kidong hi. Jesuh simloh, guta, mithat, siatna bawl lah hi lo gim thuak Job hi. “Ka nasem Job na phawk kha hiam? A paubaang lo, a thutang, Pasian zahtakin gamtat hoih lo a peel amah tawh a kibang midang leitungah na mu kei ding hi,” kici hi (Job 1:8). Ahi zongin ama nunzia ngaihsun lehang, ama khialhna hang hi lo, a gamtat hoih manin gimthuak hi.\n1Pet. 5:8; Mang. 12: 9, 10 in, koi bangin gimna kipatna pulaak hiam?\nA tomin genleng Satan in Khrih a dona sungah nungta i hih manin gimthuak i hi hi. A om lo thu khat a kigen mawk hi lo-in, a piang takpi, a om takpi thupiang ahi hi. Dawi gilo om takpi hi. Jesuh om takpi hi. Khrih in mihingte a’dingin hong do-sak hi.\n1Pet. 4: 19 sim in. Koi bangin tu-a gimnate hong musak hiam?\nEima khialhna lo napi gim i thuak ciangin Job mah bangin “bang hangin gim thuak ka hiam,? ci-in i dong kha zel hi. Ahi zongin a hang i tel zo kei hi.\nPeter hong hilh bang mahin gimthuak mi khat peuh in Pasian tungah ki-ap ding, Amah muang veve ding kisam hi. Bang hang hiam cihleh Pasian in ciampel lo ei hong Piangsak Pa, na hoih a sem tawntung Pasian hi.\nGimna a thuak mi khat in bang hangin Pasian in hoihna tawh kidim, itna tawh kidim Pasian hi, ci-in phawk tawntung ding thupi hiam? Koi bangin Ama hoihna, hong itna phawk zaw ding na hiam?\nNGAIHSUTBEH DING: Sunday ni-a thusinna ah Khristian kibawlsiatna kihel hi.Pliny in Trajan kiangah bang gen hiam cihleh “ Khristian upna a nusia mite ka dotna ah Khristian ka hi, a ci mite Khristian na hiam ci-in nihvei ka dong hi. Ka dot ciangin Khristian na hih leh hong kithat ding hi, ci-in ka gen hi. Khristian hi ngei- napi tu-in a upna a nial mite kiciamna ka neisak hi. Amaute in milim bia-in paknamtuai hal uh a, Khrih samsia uh hi.” Pliny Letters, Vol. 2., 401 – 403.\n1. Pliny hun lai-in Khristiante’n bang hamsatna lianpi tuak uh hiam? Vantungmi Thumna thupuak bang mah in hun nunung ciangin tua bang hong tung kik ding hi lo hiam? Satan maw, Khrih maw, kua bia zaw ding cih tawh kisai bang thu pulaak hiam?\nLeitunga gimna a piang khempeuh Pasian’ thupiak a zui mite hangin a piang hi, ci-in kingawh ding hi. Gal kido-na, sisan luanna, kialtunnna, zinlinna, cihte hangin Pasian’ mite in muhdah, langpanna thuak ding uh hi. Amaute hehna in lian semsem ahih manin Pasian thuzuih mite bawlsia tektek ding uh hi.” Ellen G. White, The Great Controversy, 614. Bawlsiatnate bang hun ciang hong piang ding cih i theihkholhloh hangin, koi bangin kigingkhol ding na hiam? Kiginkholh ding bang thupi pen hiam?


url: =Baghdad khuasung aom zato khat meikang, naungek suakcil 11 si :: ZOMI DAILY\nposted on 10 August 2016 at 10:09 pm Lomkholna: News, Sawltak, World\nIraq gam ii khuapi ahi Baghdad City sung aom zato lianpenpen khat Wednesday ni in meikang ahih manin mi 11 si cih AFP News in genkhia hi. Tua mei akatna pen nausuak te kikoihdiakna Maternity Ward ahih manin, naungek asuakcil 11 asi nahimawk a, cikziak huai phadiak hi.\nHealth ministry spokesman khat ii genna ah hih meikatna zato pen Baghdad khua nitumnalam aom Yarmuk Hospital hi a, Electric mei siatna panin mei hongkangkhia ahihi ci’n genkhia hi. Migilo te gamtatna bel hihtuak samlo hi.\nHih mei akat ciangin nausuak te omna pan nupi 29 te ki honkhiazo a, avek un adang zato khatah kipuaksawn hi.\nTuaban ah naungekseen zong 7 ki honkhiazo a, zato dangkhat ah kikem cihi.\nHih naungek 11 akatna hangin nulepa te leh meltheih tanau te hehtheilua mahmah uh a, innpualam mikingakna ah kizialzial uh cihi.\nAsi naupang hizah banah adang naupang 3 zong meikatna hangin naklah in om uh a, tuate zong akikholsan laitak ahihi.\nBaghdad khuasung aom zato tepen hoihtakzong kikemcian mello ahih manin, hihbangin apiang kici hi.\nMigilo te’n hiam atuamtuam tawh susiazel, aleitang mahmah inzong thuakzonawnding ahiam cihnop huaiphial hi. Bangbang hileh meikatna hangin hongnusia naungek suakcil 11 te hehpihhuai luamahmah a, anu apa in bangzah in lainatding uhhiam cih ih ngaihsutbekzong nak hamsaliang hi. ZD Sawltak #zomidaily\nPrevious: Madeira tuikulh tungah gammeikang nasia mahmah, mi 3 sikhin\nNext: Leitung thumna panin minam aa ding ~ Thang Siangh


url: =Laibung Khua Mincip Na (khua siansuah, dawi hawl khiat na) ~ Rev. Kam Do Thang :: ZOMI DAILY\nposted on 19 September 2015 at 8:00 pm Lomkholna: News, Zomi\nLaibung Khua Mincip Na (khua siansuah, dawi hawl khiat na)\n2015 July sung ni 10 val guahciin aa, Weather Focust te in KuminTyphon huihhual Bangle tuipi pan hong lutna hanghi cihi.Geologist te muhna ah Khamtung gampen leinip lua ken lua in acim zel hi ci hi. Pasian nasem te mawhna leh mipi te mawhna hang hi pawl khat in ci uhhi. Ih paunak ah ‘ Sih ciang paulap zong’ na kici hi.Laisiangtho tawh kituaklo dawi hawl khiatna hang hi kimkhat in na ci uhhi. 2013 kum in evangelist sia khat dawi biakna beita hi ci in, Khuasiam (tual) biakna song kiphut phuk aa lui nakpi khang in hydroelectrict power house leh concrete lei pen taikhia mang hi., 2014 kum khal in Full Gospel te in crusade bawl in leikisia khempeuh siklei hong kibawlsak in meiset zong kumpi in athak lam kik hi. 2015 March sungin thusuak dawinot Naga te Sia Sian leh alawmte in Cimnuai ma hun pek aa kizang Khuasiam (tual) biakna suangte lumlet in paikhia gawp in keel ngo in dawite not uh aa steel sik khuam tungah singlamteh lim tuang dialkhai (flag) khai uhhi.Tukum in Laibung khua pen kiteng thei nawnlo dongin mincim leh tuikhang in susia aa a mukhempeuh in cikzia in upmawh sangin kisia zaw lauhuai lua ci uhhi.\nLaibung khua tangthu\nLaibung kici pen india gamgi aa om Hmar mite pau hi aa sanggam bul (laizom-laiguizawng) cihna hi. Zangtui hausa lui Pu Thawng Za Cin in Teizang mite Cimnuai le Luika akitun ma in Laibungah kiteng ngei hi ci hi.Tua khit ciangin Hatzaw te Pu Teel Pau khanhun dong khangto in minthang mahmah uhhi. Sihzangte tawh kipawl in kawlte sim in zogawp uh aa Laibung atun ciangin “Laibung Ngaalla” sa in kidawntuah uhhi. Sihzang teng in akhua uh atun ciangin tua laa sa in pawibawl uh aa tudong in Laibung ngalla aphamawh in sa uhhi.\nPu Teel Pau hun in Dimpi te in a ziltui (Dimci al) huanna pan gamkang sak napi phelhlo uh aa Laibung gam Khamsau ah besiang cing tampi kang hi. liau nuam tuanlo ahihmanin ahausapa kiangah tuangdung pia aa apuaklaitak suamlum mang uhhi. tua mun pen tudong Dimlui kici hi. Dimpi te in kilemna sial tawh lut in upa Kim Thang in taanglai tualsuang phah tungah zu ne atut laitak tualsuang pi 1/2 asah pen kitam hi. Tel Pau pen a tute Kop Thang le Thang Kop te tawh kithusia uh aa Suanzo(Tuigo luipiau) te galcial in Laibung khua asim ciangin khuabei hi.\n1918 kum ciangin Laibung khua kisat kik aa tanglai ateng masa te zatsa tualsuang lui te zangkik in kumsim khuasiam (tual) biakna bawl uhhi.\nA Lauhuai Tualbiakna\n!920 pawlin Pu Kham Ngen in thaituh zawh ni sawm zunek ni in zekai luasa in ‘hih zu ka neek leh Laibung khua siam in hong denglum hen’ ci hi.A lawm te in komau khialhna hi ci in manlangtak zu leih in amah pansak uhhi. A neek khit ciang ciahpah aa tua zan in suangtuk in alupna tungah denglum hi. A naupa Pu Thuam Ngin in laaphuah aa-\nCiinhang tham na kenliang lumsuang kaihmi in na luang hen aw. Kaihmin in na luang hen aa melmuh loh in thang dam tui in luang hen aw.\nA pu Kai Ngin ih laaphuah-\nKhat vei tualbiakna sial angawh khit ciangin tual tanu khat in amulte meitawh hal aa khia (zehphit) ahihmanin thoihpha kik uhhi. Tua kum in misi thaulot na pan innkang aa inn 7 dong kilawh hi.Pu Phut Zel in phuisam in aktui tawh aden leh meimitpah ci hi.\nKhat vei tualbiak na sane ding akipat laitak in pasal khat in,”min nai ding hiam,sahang kisa na hiam?” a cihleh tua kum in sahang laangin sialtampi petlum hi.Guahzuk hak ciangin guahtui getna ,ankung hoihna, mipi cidamna, hauhna,gal kidalna, kilemna te a ngatna ci uhhi. Phuisam na ah-\n“Ka khua na siam in, ka tui na siam in,ka mual na siam in,ka lui na siam in,…cidam in siamin, meisan na dal in sanpisanno na dal in, .. sumlam siallam in siam in …mim cipha taang cipha kong getna .zu masa hong pia ing sa masa hong pia ing..” cih bangin sam uh hi.\nDawi hawlkhiat zia a tuamtuam (Biblical View)\nJesus Christ in cidamlo dawi bawlsiat mite sung pan dawi hawlkhia aa anungzui te thu um mite khempeuh tungah dawi hawlkhiat ding thupia hi,dawi hawlkhia in cina te damsak hi.(Mt.8:28; 17:14-21;Mk.1:23-27, 39; 9:27; Lk.4:33-35,41; 6:18;9;1-2,39-43; 10:17-20; 13:11-13…etc)\n(e) Khua siansuah na dingin khua sung aa teng mite khempeuhin a mawhna uh pan kisik kik in dawi tawh kipawl lungsim leh gamtatna te nusia ding uhhi (Jonah 2:5-10). Pasian Khasiangtho tawh kipawl gamtatna, lungsimkampau na ih neih na ding hong kibawlpha te ih hihhi (Eph.2:10). Dawite pen salu hawm, vanzat tuamtuam te, man (photo)… atuamtuam sung ah omlo in ci le sa deihna zuihna sung ah om zaw hi (Gal. 5:19-21).\nPrevious: ZAM Thupuak :: 20 September 2015\nNext: Ngaih Anglai Zal Dingin – 8 ~ Hau Za Cin


url: =Zomi Nam Ni : Alang lampan etna ~ Rev. Gin Khan Nang :: ZOMI DAILY\nposted on 4 February 2010 at 11:28 am Lomkholna: Article, Ginkhannang, Zomi Nam Ni\nZomi Nam Ni 62 veina a sawt loin i zang ding uh hi. I theihsa tek bangin Feb.20, 1947 ni-in Falam khua-ah Zomite suahtakna ding thukimna kibawl a, hih ni pen ciamteh huai sa-in kum simin i zang uh hi. A lungdam huai khatah Ukpite (Hausate) thuneihna a bei ni hi a, siah piak a bei ni hi. Siah i cih ciangin kumsimin inn kim in an bung 6 (tangseu zong kici) Hausate kipia, Sa a mat uh ciangin a liang kipia, tuuktha khaltha ci-in tuuk sungin thakhat, khal ciangin thakhat ta kipia a, tuate a beina ni ahih manin suahtakna lianpi khat bel a suak hi. Ahi zongin alang lam panin en lehang i suakta takpi hiam cih kan huai ka sa hi.\n1. Zomi Nam Ni pen a gamsunga teng Zogama omte in zang pha lo mai uh hileh kilawm hi. Kawlpi, Mandalay, Zangkung, Manipur, Mizogam cih leh gamdanga om te in limzat zaw hi. Hih pen bang hang hi ding hiam cih ka ngaihsun thei zel hi. Zo gama om, a leitang tunga tengte in i suahtak ni uh phawk kha lo uh maw, ahih kei leh suakta lo uh ahih manin zang ngam lo maw cih ka thei kei hi. Nung 2009 kumin Tonzangah kizang cih kiza. Tedim bangah a kizat lam kiza nai lo hi. Ahih kei leh sum leh pai haksat hang hi zaw maw thei khang. Lawmte khat in khua lui-ah Sial khat leisakin Zomi Nam Ni nuam takin zang hi cih hong gen ka za hi. Tua ahih manin suakta takpi hang i ci thei tam?\n2. Falam kikhopna-ah mipi pen 5000 pha-in tua lakah mi 17 bek in nial kici hi. Pu Chin Sian Thang genna-ah khut lam loin a tu leh dingin khen uh hi ci hi. Hausate thuneihna a deih lo teng dingsak hi kha ding hi. 2009 kumin hih Los Angeles khua-a Zomi Nam Ni ka zat lai-un Pu Salai Nilian in a genna-ah, “Pu Za Hre Lian in hih kikhopna-ah mihing hih zahzah kipai lo hi. ‘Mi 500 zong a pha tam maw ci hi” ci hi. Mi paizah pen aki-uang gen hih tuak hi ci-in Pu Nilian in gen hi. Hih pen ahi kha thei mah tam cih huai hi. Bang hang hiam cih leh tua hun lai (1947) lampi zong hoih nai lo ding, kikawmna zong haksa mahmah lai ding, mi zong tam kithei nai lo ding, tuhun bangin kikawm nai lo ding ahih ciangin mi 5000 kikhop ding pen haksa mahmah kha dingin up huai hi. Falam khuazang bup zong 5000 pha nai lo kha ding hi. Tua ahih manin hih pen a mantak mah ahi tam cih huai hi.\n3. Feb. 20, 1947 ni-a kikhopna pen Kawl kumpite pilna hi ka sa hi. Bang hang hiam cih leh Kawl gam in suahtakna (independence) a ngah khit ciangin Consititution kibawl a, tua Consitution sungah Hausa thuneihna kiphiat a, Zogam pen Superintendent in uk ding a, a zomah Asst Superintendent om ding a, phualpi kumpi (Zangkung) ah Minister khat om dinga, Minister ukna nuai-ah Superintendent in vaihawm ding ci hi. Hausate thuneihna kipia nawn lo hi. Tua ahih manin Hausate thuneihna pen kumpite phiat hi zaw hi. Sia Sian Cin Thang in a genna-ah hih Hausa thuneihna a bei ding ciangin Hausate ut loin, nial uh hi ci hi. Tua hi a, Kawl kumpi in Hausate a tawpsak zawh loh ding uh lau-in ei leh ei hong kitauhsakin, Hausate pen mipite hong nawksak suak hi. Hausate thuneihna a bei ciangin Kumi in siatvatna (compensation) pia uh a, Pu Pum Za Mang zong Rs.70, 000 (tua lai-in sum kibang kizang lai) kipia a, tua banah Kawlpi-ah Datsi zuakna permit (Petrol Pump) pia-in tawl khat sung datsi zuakin zong hau man mahmah kici hi.\nManipur gamah hausate thuneihna bei zo nai lo hi. India in independence a ngahna sawt mahmah ta, ahih hangin Manipur gam hausate bei thei nai lo mawk hi. 1980s lai-in Pu Go Khen Pau in (Health Minister a sep lai) hauasate tawpsak ding, compensation pia ding ci-in gen a, ahi zongin Hausa kipawlna Chief’s Association in nang ahih manin tuni dongin Hausate thuneihna bei nai lo hi. Mipi lam pan nawkna om lo zong hi kha ding hi. Siah bel kai zo nawn lo uh hi. Ahih hangin Village Authority-ah Chairman hi ding cih ahih manin thuneihna ciang nei lai uh hi. Kumpi huhna sum paite bangzah hiam ngah theihna lampi om hi ding hi ven, khahsuah nuam lo uh hi. Sadar Hills ah Kuki Hausate in a gam uh Nagate zuakin tu-in a gam teng uh Nagate khut sung tung khin dek kici hi. A dah huai khatah Hausate pen hereditary system zui mawk uh a, a pa a sih leh a tapa tungah hausa hihna kikoih mawk hi. Hih pen ngeina hoih het lo khat ahi hi. Mipi in i deih kitel thei lo cihna hi a, suahtakna gama a zat dingin kilawm nawn lo hi.\nKa gen nop pen ahih leh Hausate siah piak vangik a bei mah bangin lungsim vangik a bei hiam cih ngaihsut huai kasa hi. Gandhi in, “Mikangte ukna pan i suahtak mah bangin i lungsim zong a suahtak kisam hi”a cih pen man mahmah hi. I lungsim suakta zo taktak nai lo hi ka ci hi. Hausate khut nuaia om lai sangin galkapte (thautawite) khut nuaia om pen haksa zaw kha ding hi. Bang hang hiam cih leh Hausate khutnuai-ah nek leh dawn kicinga, siah tung siah phei kipia zo hi. Galkapte khut nuai-ah nek ding om lo a, lampi ei leh ei kibawl tawm kul a, kuli aana kithuak zo lo ahih manin Hausate hun lai ngaihuai kik phial leh kilawm kasa ci hi.\nThukhupna: Zogam pen Chin Special Division panin Chin State hong kipia hi. A thu-in State hi a, ahi zongin thuneihna khat zong hong kipia lo hi. Tu-in zong State min bek a pua hi a, bangmah nop tuamna khat zong om lo hi. Tua ahihmanin Zomi Nam Ni (Suahtak ni) i cih in bang hiam i nop tuamna, phatuamna bang teng hong pia hiam cih ngaihsun lehang ut huai ka sa hi. Mizogam, Nangaland, Manipur gam State ngahte en lehang, amau thuneihna nei uh hi. Sum zeek ding amau budget kibawl thei uh hi. Tua bang thupi a, lop tak zong ka sa hi. Zomi Nam Ni zang kei ni ka cihna hi lo hi. Zomi Nam Ni i zat ciangin hih thute ngaihsun pha kik zel lehang hoih lo ding hiam ka ci hi. Zomi Nam Ni i zat ciangin Zo ngeina lam leh lasakna ni bekin zong loin, Topa in Zomi, minam khata hong bawl buangin lungsim suahtakna mantak i ngahna ding, nek leh dawn kicing i neih zawhna ding leh Zogam pen gamnuam a suah theihna dinga Topa tungah thungetna hunin zang thei lehang deih huai ka sa hi. Tua hi loin, thungetna zong neingap lo, Topa zong phawk man beek loin hih ni gualnop bawlna bang bekin i zat leh a mawkna suak ding hi ci-in ka ngaihsun hi.\nPrevious: Khualzin ~ Hau Za Cin\nNext: USA Zomite zattheihding Handbook kibawlsawm ~ Dr. Do Kham